text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
49 Ntelejayi, nuenu bidiila,Ne teyayi ntema, nuenu bisamba bia kule menemene.+
Yehowa mmumbikile kumpala kua meme kuledibua.+
Katshia ku tshikondo tshimvua munda mua mamuanyi, yeye uvua mutele dîna dianyi.
2 Yeye uvua muvuije mukana muanyi bu muele wa mvita musakisha;Mmunsokoke mu mundidimbi wa tshianza tshiende.+
Uvua mumvuije mukete munona;Uvua munsokoke mu nsapu wende wa mikete.
3 Wakangambila ne: “Wewe Isalele,+ udi muena mudimu wanyi,Ungalejila bulengele buanyi ku butuangaji buende.”+
4 Kadi ngakamba ne: “Ndi mukuate mudimu mukole bua tshianana.
Mvua munyange bukole buanyi bua tshintu tshia dishima, mu tshianana.
Kadi, bushuwa dilumbuluisha dianyi didi kudi Yehowa,Ne difutu dianyi didi kudi Nzambi wanyi.”+
5 Kadi mpindieu Yehowa, Yeye uvua mungenze katshia mu difu dia mamuanyi bu muena mudimu wende,Mmungambile bua kupingaja Yakoba kudiye,Bua Isalele asangishibue kudiye.+
Nentumbishibue ku mêsu kua Yehowa,Ne Nzambi wanyi neikale mulue bukole buanyi.
6 Wakamba ne: “Ki mbikumbane bua muudi muena mudimu wanyiBua kujula bisa bia YakobaNe kupingaja ba mu Isalele bavua balamibue.
Ndi kabidi mukufile bu butoke bua bisamba,+Bua lupandu luanyi lufike too ne ku ntengu ya buloba.”+
7 Mona tshidi Yehowa, Mupikudi wa Isalele, Wa Tshijila wende,+ wambila muntu udi mupetudibue,+ muntu udi mukinyibue kudi tshisamba, muena mudimu wa bamfumu:
“Bakalenge nebamone ne nebajuke,Ne bakokeshi nebinameBua bualu bua Yehowa, udi muena lulamatu,+Wa Tshijila wa Isalele, udi mukusungule.”+
8 Mona tshidi Yehowa wamba:
“Mvua mukuandamune mu tshikondo tshia diakalengele,+Ne mvua mukuambuluishe mu dituku dia lupandu;+Mvua mutungunuke ne kukulama bua kukufila bu tshipungidi bua bantu,+Bua kuakajilula buloba,Bua kuenza bua bapiane bumpianyi buabu buvua bushale munda mutupu,+
9 Bua kuambila bena buloko ne: ‘Patukayi!’+
Ne badi mu mîdima+ ne: ‘Dilejayi patoke!’
Nebadiile ku muelelu wa njila,Kumpenga kua tujila tuonso tubotesha nekuikale mpata yabu ya mashinde.
10 Kabakumvua nzala, anyi kumvua nyota,+Ne luya lukole peshi munya kabiakubosha.+
Bualu Yeye udi nabu luse neabalombole,+Ne neabalombole pabuipi ne mishimi ya mâyi.+
11 Nemvuije mikuna yanyi yonso njila,Ne bibeba bianyi nebibandishibue.+
12 Mona! Aba badi bafumina kule menemene,+Ne mona! Aba badi bafumina ku nord ne ku ouest,Ne aba badi bafumina mu buloba bua Sinima.”+
13 Ela mbila ya disanka, wewe diulu, ne sanka, wewe buloba.+
Mikuna isanguluke ne lubila lua disanka.+
Bualu Yehowa mmusambe bantu bende,+Ne udi uleja bantu bende badi mu dikenga luse.+
14 Kadi Siona wakatungunuka ne kuamba ne:
“Yehowa mmundekele,+ Yehowa mmumpue muoyo.”+
15 Mamu udi mua kupua muanende utshidi wamua mabele muoyoAnyi kubenga kumvuila muana wa munda muende luse anyi?
Nansha bamamu aba mua kupua muoyo, meme tshiakukupua muoyo nansha.+
16 Mona! Ndi mukufunde mu bianza bianyi.
Bimanu biebe bidi kumpala kuanyi misangu yonso.
17 Bana bebe badi balukila lukasa.
Bantu bavua bakusunsule ne bakubutule nebumbuke kuudi.
18 Bandisha mêsu ebe, tangila ku nseke yonso.
Badi badisangisha bonso pamue.+
Badi balua kuudi.
“Bu mundi ne muoyo,” ke mudi Yehowa wamba,“Neubavuale buonso buabu bu bilengejilu,Ne neudisuikabu bu mutu mukaji udibu basela wenza.
19 Nansha muvua miaba yebe mishale munda mutupu ne minyanguke, ne muvua buloba buebe bikulu,+Mpindieu nebulue bukese menemene bua bantu badi basombelamu,+Ne bantu bavua bakumine+ nebikale kule menemene.+
20 Bana bavua baledibue pauvua mufuishe bana nebambe mu matshi ebe ne:‘Muaba eu mmunkepele bikole menemene.
Ndiundishilaku muaba eu bua nsombelapu.’+
21 Nunku, neudiambile mu muoyo webe ne:‘Nnganyi udi mundelele bana aba,Bualu meme ndi mukaji udi mufuishe bana ne muikale nkumba,Mumuangesha ne mukuatshibue mu buloko?
Nnganyi udi mubakoleshe?+
Monayi! Bavua banshiye anu meme nkayanyi,+Kadi aba mbafumine penyi?’”+
22 Mona tshidi Mukalenge Mutambe Bunene Yehowa wamba:
“Tangila! Nenjudile bisamba tshianza tshianyi,Ne nenjule tshimanyinu tshianyi bua bukua bantu.+
Nebalue ne bana bebe ba balume mu maboko abuNe nebambule bana bebe ba bakaji pa makaya abu.+
23 Bakalenge nebalue balami bebe,+Ne bana babu ba bakaji nebikale bandeji bebe.
Nebakuinamine mpala yabu mitue panshi+Ne nebalake lupuishi lua ku makasa ebe,+Ne neumanye ne: meme ndi Yehowa;Badi bantekemena kabakufuishibua bundu to.”+
24 Badiku mua kunyenga tshilobo bantu bakaditshi tshikuate,Peshi badiku mua kusungila bantu badi mukokeshi wa tshikisu mukuate anyi?
25 Kadi mona tshidi Yehowa wamba:
“Nansha bantu badibu bakuate kudi tshilobo nebanyengibue,+Ne badibu bakuate kudi mukokeshi wa tshikisu nebasungidibue.+
Meme nenduishe badi bakuluisha,+Ne nempandishe bana bebe.
26 Nendiishe badi bakukengesha munyinyi wabu bobu bine,Ne nebakuatshike mashi abu bobu bine bu bakuatshike mvinyo mushême.
Ne bantu bonso nebamanye ne: meme ndi Yehowa,+Mupandishi webe+ ne Mupikudi webe,+Wa Bukole wa Yakoba.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yeshaya 49
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
TSHIBUMBA TSHIA NSENTEDI (TSHIA KULONGA) Ngondo wa 11 2017
Mu nimero eu mudi biena-bualu bua kulonga kutuadijila mu dia 25/12–28/1/2018.
Imba ne dîyi dikole ne disanka!
Biobi bikutonda bua kuimba misambu pamue ne bena mu tshisumbu, mmunyi muudi mua kujikija bualu ebu ne kuimbila Yehowa misambu ne dîyi diebe?
Utuku unyemena kudi Yehowa anyi?
Bualu buvuabu balongolole bua misoko ya kunyemena budi butulongesha mudi Nzambi ufuilangana luse ne muoyo mujima.
Idikija buakane ne luse bia Yehowa
Mmunyi mudi misoko ya kunyemena ileja mudi Yehowa ufuilangana luse? Idi itulongesha tshinyi bua mudiye wangata muoyo? Mmunyi mudiyi ileja buakane buende bupuangane?
“Muena tshipapayi neabeneshibue”
Tudi mua kufila dîba dietu, makanda etu, ne bintu bietu bua kutua mudimu wa diyisha Bukalenge mpanda.
Benga ngelelu wa meji wa bena panu
Tuetu bonso tudi ne kupangisha ngenyi idi mitangalake mu bantu bua kayinyangi lungenyi luetu. Tukonkononayi bilejilu bitanu bia ngelelu wa meji wa bena panu.
Kulekedi tshintu nansha tshimue tshikupangisha bua kupeta difutu
Mupostolo Paulo mumane kuvuluija bena Kristo nende bua ditekemena diabu dimpe, wakabapesha mibelu mimpe bua kubadimuija.
Mmunyi muudi mua kuibidilangana ne tshisumbu tshienu tshipiatshipia?
Wewe mumuangale muye mu tshisumbu tshikuabu, bidi mua kukutonda. Tshidi mua kukuambuluisha bua kuibidilangana ne benamu ntshinyi?

robotstxt: allowed

filter: keep


text: Kudi muludiki; wa kuimba tshiapamue ne biombelu bia nshinga. Wa Davidi.61 Nzambi wanyi, umvua muadi wanyi wa dilomba diambuluisha.Teya ntema ku disambila dianyi.+2 Kumbukila ku ntengu ya buloba, nengele lubila kuudiPadi muoyo wanyi mushikile.*+Ndombola too ne pa dibue didi dile dimpite.+3 Bualu wewe udi tshinyemenu tshianyi,Tshibumba tshikole tshidi tshinkuba kudi muena lukuna.+4 Nentudile mu ntenta webe kashidi;+Nenyemene muaba wa kupengama* wa mu mapuapua ebe.+ (Sela)5 Bualu wewe, Nzambi wanyi, udi mumvue mitshipu yanyi.Udi mumpeshe bumpianyi bua badi batshina dîna diebe.+6 Neusakidile matuku ku muoyo wa* mukalenge,+Ne bidimu biende nebikalaku mu bantu ba tshipungu ne tshipungu tshionso.7 Yeye neasombe mu nkuasa wa bukalenge* kashidi kumpala kua Nzambi;+Mupesha* dinanga dia lulamatu pamue ne lulamatu, bua biobi ebi bimukube.+8 Nunku nengimbe misambu ya kutumbisha nayi* dîna diebe kashidi+Pandi nkumbaja mitshipu yanyi ku dituku ne ku dituku.+


text:
NSHAPITA MUITANU
Tshia kupikulangana natshi ndipa ditambe bunene dia Nzambi
1, 2. a) Ndîba kayi didi dipa ne mushinga kuudi? b) Bua tshinyi tshia kupikulangana natshi ke dipa ditambe bunene dia Nzambi?
NDIPA kayi ditambe buimpe diukadi mupete? Bua dipa kuikaladi ne mushinga kuudi, kadiena ne bua kuikala anu dia mushinga mukole to. Padi dipa dikusankisha anyi dikale tshintu tshiudi natshi dijinga menemene, udi uleja dianyisha dia bungi bua dipa edi.
2 Ku mapa onso adi Nzambi mutupeshe, kudi dipa dimue ditudi nadi dijinga kupita tshintu kayi tshikuabu tshionso. Ndipa ditambe bunene didi Nzambi mupeshe bantu. Mu nshapita eu, netufike ku dimanya ne: Yehowa wakatuma Muanende Yezu Kristo bua tuikale ne muoyo wa kashidi. (Bala Matayi 20:28.) Padi Yehowa mutume Yezu pa buloba bu tshia kupikulangana natshi, mmuleje mudiye mutunange bushuwa.
TSHIA KUPIKULANGANA NATSHI NTSHINYI?
3. Bua tshinyi bantu batu bafua?
3 Tshia kupikulangana natshi mmushindu udi Yehowa usulula nawu bantu ku bupika bua mpekatu ne lufu. (Efeso 1:7) Bua kumvua bua tshinyi tshia kupikulangana natshi tshivua ne mushinga, tudi ne bua kumanya tshivua tshienzeke mu budimi bua Edene kukadi bidimu binunu bia bungi. Baledi betu ba kumpala, Adama ne Eva, bakenza mpekatu. Bakafua bua mpekatu au. Tuetu petu tudi tufua bualu tudi bapiane mpekatu kudi Adama ne Eva.—Tangila Dimanyisha dia ku ndekelu 9.
4. Adama uvua nganyi? Ntshinyi tshivuaye natshi?
4 Pavua Yehowa mufuke muntu wa kumpala Adama, wakamupesha tshintu kampanda tshia mushinga mukole. Wakapesha Adama muoyo mupuangane. Uvua ne lungenyi ne mubidi kabiyi kalema nansha kamue. Kavua mua kusama, kavua mua kukulakaja, ne kavua mua kufua to. Bu muvua Yehowa mufuke Adama, Yeye uvua tatuende. (Luka 3:38) Yehowa uvua uyukila nende ku musangu ne ku musangu. Nzambi wakaleja Adama patoke tshivuaye mutekemene kudiye ne kumupeshaye mudimu muimpe wa kuenza.—Genese 1:28-30; 2:16, 17.
5. Padi Bible wamba ne: bavua bafuke Adama “mu tshimfuanyi tshia Nzambi,” bidi biumvuija tshinyi?
5 Bavua bafuke Adama “mu tshimfuanyi tshia Nzambi.” (Genese 1:27) Yehowa wakamupesha ngikadilu ya buena yende bu mudi: dinanga, meji, buakane, ne bukole. Uvua mupeshe Adama budikadidi bua kudisunguila malu. Adama kavua bu robo to. Nzambi uvua mumufuke bua asungule bua kuenza tshidi tshimpe anyi tshidi tshibi. Bu Adama musungule bua kutumikila Nzambi, uvua mua kushala ne muoyo kashidi mu Mparadizu.
6. Pavua Adama mubenge kutumikila Nzambi, ntshinyi tshivuaye mujimije? Mmunyi mudi bualu ebu butulenga petu?
6 Pavua Adama mubenge kutumikila Nzambi, ne bamukosele tshibawu tshia lufu, wakajimija bintu bia mushinga mukole: wakajimija bulunda buvuaye mudie ne Yehowa, muoyo mupuangane uvuaye nawu, ne Mparadizu uvua muaba wende wa kusombela. (Genese 3:17-19) Adama ne Eva bakasungula bua kubenga kutumikila Nzambi, nunku buabu bobu kakuvua kabidi ditekemena to. Bua tshivua Adama muenze atshi, ‘mpekatu wakabuela mu ba pa buloba, ne lufu luakabuela bua mpekatu, ne mushindu eu lufu luakatampakana kudi bantu bonso bua muvuabu bonso benze mpekatu.’ (Lomo 5:12) Pavua Adama muenze mpekatu, ‘wakadisumbisha’ yeye, kutusumbisha ne tuetu ku bupika bua mpekatu ne lufu. (Lomo 7:14) Kudiku ditekemena buetu tuetu anyi? Eyowa, didiku.
7, 8. Tshia kupikula natshi muntu ntshinyi?
7 Tshia kupikula natshi muntu ntshinyi? Tshitu tshiumvuija malu abidi. Bua kumpala, tshia kupikula natshi muntu mmushinga udibu bafuta bua kulekesha muntu anyi kukuula tshintu kampanda. Buibidi, tshidi tshiumvuija mushinga udi mukumbanangane ne wa tshintu kampanda anyi tshintu tshia muomumue tshidibu bafuta pa muaba wa tshikuabu.
8 Muntu nansha umue kavua mua kufuta tshintu tshinene menemene tshivua Adama munyange pavuaye muenze mpekatu ne mutukebele lufu to. Kadi Yehowa wakalongolola mushindu wa kutupikula ku mpekatu ne ku lufu. Tumone mudi tshia kupikulangana natshi tshikuata mudimu ne mutudi mua kupetelaku masanka.
MUVUA YEHOWA MUFILE TSHIA KUPIKULANGANA NATSHI
9. Mmunyi muvuabu mua kufuta tshia kupikulangana natshi?
9 Muntu nansha umue kavua mua kufuta tshia kupikula natshi muoyo mupuangane uvua Adama mujimije to. Bua tshinyi? Bualu tuetu bonso tudi bapange bupuangane. (Misambu 49:7, 8) Tshia kupikulangana natshi tshivuabu ne bua kufuta tshivua muoyo wa muntu mukuabu mupuangane. Ke bua tshinyi badi batshibikila ne: “tshia kupikulangana natshi tshidi tshikumbanangane.” (1 Timote 2:6) Tshia kupikulangana natshi tshivua ne bua kuikala ne mushinga wa muomumue ne wa muoyo uvua Adama mujimije.
10. Mmunyi muvua Yehowa mufile tshia kupikulangana natshi?
10 Mmunyi muvua Yehowa mufile tshia kupikulangana natshi? Yehowa wakatuma Muanende wa mushinga mukole pa buloba. Muanende eu, Yezu, uvua tshifukibua tshiende tshia kumpalampala. (1 Yone 4:9, 10) Yezu uvua muitabe bua kushiya Tatuende ne kumbuka mu diulu muvuaye musombele. (Filipoyi 2:7) Yehowa wakumbusha Yezu mu diulu kumutumaye pa buloba, ne Yezu wakaledibua muntu mupuangane, kayi mpekatu.—Luka 1:35.
11. Mmunyi muvua muntu umue mua kuikala tshia kupikula natshi bantu bonso?
11 Muntu wa kumpala Adama wakajimijila bantu bonso muoyo mupuangane pavuaye mubenge kutumikila Yehowa. Muntu mukuabu uvuaku mua kumbushila bana bonso ba Adama lufu anyi? Eyowa. (Bala Lomo 5:19.) Yezu, uvua kayi muenze mpekatu, wakafila muoyo wende mupuangane bu tshia kupikulangana natshi. (1 Kolinto 15:45) Ku diambuluisha dia muoyo wende mupuangane au, bavua mua kumbushila bana bonso ba Adama lufu.—1 Kolinto 15:21, 22.
12. Bua tshinyi Yezu uvua ne bua kukenga bikole?
12 Bible udi umvuija muvua Yezu mukenge bikole kumpala kua kufuaye. Bakamuela mfimbu ne tshikisu, kumupopelabu misonso ku mutshi wa makenga, ne uvua ne bua kukenga mutantshi mule kumpala kua kufuaye. (Yone 19:1, 16-18, 30) Bua tshinyi Yezu uvua ne bua kukenga bikole? Bualu Satana uvua muambe ne: muntu nansha umue kavua mua kushala ne lulamatu kudi Nzambi bobu bamukengeshe bikole to. Yezu wakaleja ne: muntu mupuangane udi mua kushala ne lulamatu kudi Nzambi nansha yeye ukenga bikole menemene. Elabi meji muvua Yehowa mua kuikala musanke bua Yezu!—Nsumuinu 27:11; tangila Dimanyisha dia ku ndekelu 15.
13. Mmunyi muvuabu bafute tshia kupikulangana natshi?
13 Mmunyi muakafutabu tshia kupikulangana natshi? Yezu wakapesha Tatuende mushinga wa muoyo wende. Mu tshidimu tshia 33, mu dia 14 ngondo wa Nisana bilondeshile kalandriye ka bena Yuda, Yehowa wakanyisha bua bena lukuna ba Yezu bamushipe. (Ebelu 10:10) Matuku asatu pashishe, Yehowa wakapeshilula Yezu muoyo, ki mbu muntu wetu wa mashi ne mâyi eu to, kadi bu muntu wa mu nyuma. Pashishe, pakapingana Yezu mu diulu kudi Tatuende, wakaleja mushinga wa muoyo wende wa muntu mupuangane kudi Yehowa bu tshia kupikulangana natshi. (Ebelu 9:24) Mpindieu ukadibu bafute tshia kupikulangana natshi, tudi ne mushindu wa kupikudibua ku mpekatu ne ku lufu.—Bala Lomo 3:23, 24.
MUDI TSHIA KUPIKULANGANA NATSHI MUA KUKUPETESHA MASANKA
14, 15. Ntshinyi tshitudi ne bua kuenza bua kutubuikidilabu mpekatu yetu?
14 Dipa ditambe bunene dia Nzambi edi dikadi ditupetesha masanka. Tumone mudidi ditupetesha masanka lelu ne muatupeteshadi masanka mu matuku atshilualua.
15 Badi batubuikidila mpekatu yetu. Mbikole bua kuenza malu mimpe dîba dionso. Tutu tuenza bilema, ne imue misangu tutu tuamba anyi tuenza bualu kampanda bubi. (Kolosayi 1:13, 14) Mmunyi mudibu mua kutubuikidila mpekatu? Tudi ne bua kunyingalala ne muoyo mujima bua bualu bubi butudi benze ne kulomba Yehowa ne budipuekeshi bua atubuikidile. Nunku tudi mua kuikala bashindike ne: mbatubuikidile mpekatu yetu.—1 Yone 1:8, 9.
16. Ntshinyi tshitudi ne bua kuenza bua kupeta kondo ka muoyo kimpe?
16 Tudi mua kupeta kondo ka muoyo kimpe. Kondo ketu ka muoyo koku katuambila ne: tudi benze bualu bubi, tudi tudiumvua ne tshilumbu munda muetu, pamuapa tujimija ditekemena ne katuyi tudimona kabidi ne mushinga. Kadi kabiena bikengela kuteketa mu maboko to. Tuetu balombe Yehowa bua atubuikidile, tuikale bashindike ne: neatuteleje ne neatubuikidile. (Ebelu 9:13, 14) Yehowa mmusue bua tumukuatshile lutatu kayi luonso anyi butekete kayi buonso butudi nabu. (Ebelu 4:14-16) Kuenza nunku kudi kutuambuluisha bua kuikala mu ditalala ne Nzambi.
17. Mmabenesha kayi adi lufu lua Yezu lutuambuluisha bua kupeta?
17 Tudi ne ditekemena dia muoyo wa kashidi. “Difutu dia mpekatu ndufu, kadi dipa didi Nzambi ufila mmuoyo wa tshiendelele ku butuangaji bua Kristo Yezu Mukalenge wetu.” (Lomo 6:23) Bu muvua Yezu mutufuile, tudi mua kupeta muoyo wa kashidi ne kuikala ne makanda a mubidi mimpe menemene. (Buakabuluibua 21:3, 4) Kadi ntshinyi tshitudi ne bua kuenza bua kupeta mabenesha aa?
NEWITABAKU TSHIA KUPIKULANGANA NATSHI ANYI?
18. Mmunyi mutudi bamanye ne: Yehowa mmutunange?
18 Ela meji muutu umvua padi muntu kampanda ukupesha dipa dilenga. Tshia kupikulangana natshi ndipa dia mushinga mukole kupita mapa makuabu onso, ne tudi ne bua kuikala ne dianyisha dia bungi kudi Yehowa bua dipa edi. Yone 3:16 udi utuambila ne: “Nzambi uvua munange ba pa buloba bikole menemene, kufikaye ne ku difila Muanende mulela umuepele.” Eyowa, Yehowa mmutunange bikole, wakafika too ne ku ditupesha Muanende wa mushinga mukole, Yezu. Tudi bamanye ne: Yezu pende mmutunange, bualu wakitaba bua kutufuila. (Yone 15:13) Dipa dia tshia kupikulangana natshi didi ne bua kukujadikila ne: Yehowa ne Yezu mbakunange bulelela.—Galatiya 2:20.
19, 20. a) Mmunyi muudi mua kulua mulunda wa Yehowa? b) Mmunyi muudi mua kuleja ne: udi witaba mulambu wa Yezu udi upikula?
19 Bu muudi mulonge mpindieu bua dinanga dinene dia Nzambi, mmunyi muudi mua kulua mulunda wende? Ki mbipepele bua kunanga muntu uudi kuyi mumanye to. Yone 17:3 udi wamba ne: tudi mua kufika ku dimanya Yehowa. Paudi umumanya, dinanga diebe kudiye nedikole bikole, neujinge bua kumusankisha, ne neulue mulunda wende. Nunku tungunuka ne kulonga Bible bua kumanya malu a Yehowa.—1 Yone 5:3.
20 Itaba mulambu wa Yezu udi upikula. Bible udi wamba ne: “muntu udi uleja ditabuja kudi Muana udi ne muoyo wa tshiendelele.” (Yone 3:36) Kuleja ditabuja kudi kumvuija tshinyi? Kudi kumvuija kuenza malu avua Yezu mutulongeshe bua kuenza. (Yone 13:15) Katuena mua kuamba patupu ne: tudi tuitabuja Yezu to. Bua kuitaba tshia kupikulangana natshi, tudi ne bua kuenza bualu kampanda budi bupetangana ne ditabuja dietu. Tudi tubala mu Yakobo 2:26 ne: ‘Ditabuja didi kadiyi ne bienzedi ndifue.’
21, 22. a) Bua tshinyi tudi ne bua kubuela mu Tshivulukilu tshia lufu lua Kristo tshidimu tshionso? b) Ntshinyi tshituamona mu Nshapita 6 ne wa 7?
21 Buela mu Tshivulukilu tshia lufu lua Kristo. Dilolo dia kumpala kua Yezu kufua, wakatulongesha ne: tudi ne bua kuikala tuvuluka lufu luende. Tudi tuenza nunku tshidimu tshionso, ne tudi tubikila bualu ebu ne: Tshivulukilu anyi “Didia dia dilolo dia Mukalenge.” (1 Kolinto 11:20; Matayi 26:26-28) Yezu mmusue bua tuvuluke ne: wakafila muoyo wende mupuangane bu tshia kutupikula natshi. Wakamba ne: “Tungunukayi ne kuenza nunku bua kumvuluka.” (Bala Luka 22:19.) Paudi ubuela mu Tshivulukilu, udi uleja ne: udi uvuluka tshia kupikulangana natshi ne dinanga dinene didi Yehowa ne Yezu batunange.—Tangila Dimanyisha dia ku ndekelu 16.
22 Tshia kupikulangana natshi ke dipa ditambe bunene ditudi bapete. (2 Kolinto 9:14, 15) Dipa dia mushinga mukole edi nediambuluishe bantu miliyo ne miliyo bakadi bafue. Mu Nshapita 6 ne wa 7, netumone mudi bualu ebu mua kuenzeka.


text:
TUIKALAYI NE NSOMBELU WA BUENA KRISTO
Utu udifuila wewe muine luse anyi?
Bidi mua kutukolela bua kudifuila luse bua bilema bietu bia kale bikadi Yehowa mumane kutubuikidila. Bavua bumvuije bualu ebu mu mpungilu wa rejon wa “Tushalayi balamate Yehowa!” wa mu 2016 mu muyuki uvua ne filme. Buela mu jw.org umona kabidi filme eu, pashishe nuandamune nkonko eyi:
Manyonga Véronique uvua muipata mu tshisumbu kukavua matuku bungi kayi?
Mvese kayi uvua bakulu bapeshe Manyonga Véronique? Uvua mumuambuluishe bishi?
Pavua Manyonga Véronique mupingane mu tshisumbu, benamu bavua bamumone bishi?
Mmeji kayi avua Manyonga Véronique muluangane nawu? Mmunyi muvua tatuende mumuambuluishe?


text:
LUJINGU LUA UKLISTO
Luholo lua Gukalegela Mukanda Itshi Biblia Yajiya Gutulongesa?
Mukanda Itshi Biblia Yajiya Gutulongesa? udi luholo lumoshi nu mukanda Qu’enseigne réellement la Bible ? Mikanda eyi yagasue mbadi idi mukatshi dia mikanda tuana gukalegela ha gulongesa mbimbi ya Nzambi; idi nu giamatshidia gia luholo lumoshi enji idi gugimonesa mu luholo lumoshi. Uvi, mukanda Itshi Biblia Yajiya Gutulongesa? wasonegewe mu luholo lualeba. Wasonegewe mukunda nu athu adi nu lamba dia gukotelesa mukanda Qu’enseigne réellement la Bible ? Ha fundo dia appendice mu Qu’enseigne la Bible, mukanda Itshi Biblia Yajiya Gutulongesa? udi nu gitshinyi gidi nu muto wa lumene egi malongo a gisugishilo, giana gukotelesa mu luholo lualeba mbimbi nu ndaga jiko jidi mu mukhapho. Mikhapho ya mukanda owu ishigo nu mihu ya gisendeselo nga galuanda ga guvutugila ndaga jiazuelewa. Gusuga ya mukhapho wagasue, adi muzuelela mu mbimbi jiazonda giamatshidia giazuelewa mu mukhapho wene. Luholo lumoshi nu Qu’enseigne la Bible, tuajiya guhana mukanda Itshi Biblia Yajiya Gutulongesa? tangua diagasue, nga ishigo wene tudi mukhaphela athu mu mbeji yene. Luholo lutshi tuajiya gukalegela ndaga jiagudisha jidi mu mukanda owu tangua tudi mulonguga Biblia nu muthu?
MU MBIMBI JIAZONDA: Athu avula ana gusuanguluga nu luholo tuana longuga Biblia nu athu, gutanga paragrafe enji gungima, guahula mihu. Uvi, gula muthu udi mulonguga nenji Biblia gashigo mujiya muabonga zuelelo nga gashigo mutanga muabonga, wajiya gukalegela mukanda Itshi Biblia Yajiya Gutulongesa? Wajiya nji gukalegela mbimbi jiazonda jidi gusuga ya mukhapho ha gulonguga nenji, gungima wajiya gumukolesa ha gutanga mukhapho hakhenji. Wajiya gulongesa giamatshidia gia Biblia gidi mu mukhapho wene mu minuta 15. Handaga gitshinyi mu mbimbi jiazonda gianago guzuelela ndaga jiagasue jidi mu katshi dia baparafe, mulongeshi udi naye gudilonda muabonga, udi naye nji gujiya ukuateshi muthu ana gulonguga nenji adi nawo funu. Gula mulongeshi udi mukalegela ndaga jidi mu mukhapho tangua adi mulonguga nu muthu, wajiya gukalegela gitshinyi mbimbi jiazonda gifua luholo lua guvutugila ndaga alonguga.
MALONGO A GISUGISHILO: Mbimbi nu ndaga jidi muzuelewa mu gitshinyi egi jiasonegewa mu luholo jidi mumonega mu mikhapho. Tangua adi mulonguga nu muthu, mulongeshi wajiya gutomba gukalegela nga ndo gitshinyi malongo a gisugishilo, gia mukanda Itshi Biblia Yajiya Gutulongesa?


text: 15 Yehowa wakatungunuka ne kuakula ne Mose ne Alona, wamba ne:2 “Akulayi ne bena Isalele, nubambile ne: ‘Bikala muntu mulume ne bintu bipatuka mu butaka buende,* bintu abi bidi bimuvuija mukoya.+3 Mmukoya bua bintu abi, nansha biobi bitungunuka ne kupatuka mu butaka buende anyi bibupatshishe, udi anu mukoya.4 “‘Bulalu buonso budi muntu udi bintu bipatuka ulala nebuikale ne bukoya, ne tshintu tshionso tshidiye usombela netshikale ne bukoya.5 Muntu udi ulenga bulalu buende udi ne bua kusukula bilamba biende, ne neowe mâyi ne neikale mukoya too ne ku dilolo.+6 Muntu yonso udi usomba pa tshintu tshivua muntu udi bintu bipatuka musombe neasukule bilamba biende, neowe mâyi, ne neikale mukoya too ne ku dilolo.7 Muntu yonso udi ulenga pambidi pa muntu udi bintu bipatuka neasukule bilamba biende, neowe mâyi, ne neikale mukoya too ne ku dilolo.8 Bikala muntu udi bintu bipatuka mutuile muntu udi mukezuke mate, muntu au udi ne bua kusukula bilamba biende, kuowa mâyi, ne neikale mukoya too ne ku dilolo.9 Tshiseba tshionso tshitubu basombela pa nyima pa nyama tshidi muntu udi bintu bipatuka musombele netshikale ne bukoya.10 Muntu yonso udi ulenga tshintu tshionso tshivua muntu au musombele neikale mukoya too ne ku dilolo, ne muntu yonso udi wambula bintu abi neasukule bilamba biende, neowe mâyi, ne neikale mukoya too ne ku dilolo.11 Bikala muntu udi bintu bipatuka+ kayi muowe mâyi ku bianza, yeye mulenge muntu mukuabu, dîba adi muntu au udi ne bua kusukula bilamba biende, kuowa mâyi, ne neikale mukoya too ne ku dilolo.12 Dibungu didibu balenga kudi muntu udi bintu bipatuka nebaditayishe, ne dibungu dionso dia mutshi nebadisukule ne mâyi.+13 “‘Padi bintu abi bilekela kupatuka ne muntu au ulengejibua ku bintu abi, dîba adi neabale matuku muanda mutekete bua dilengejibua diende, ne udi ne bua kusukula bilamba biende, kuowa mâyi a mu mpokolo, ne neikale mukezuke.+14 Dituku dia muanda mukulu neangate tumanda nkutshi* tubidi anyi bana ba nkudimba babidi,+ nealue kumpala kua Yehowa ku tshibuelelu tshia ntenta wa kusambakena ne neapeshe muakuidi nyunyi ayi.15 Muakuidi neayilambule, umue bu mulambu wa mpekatu ne mukuabu bu mulambu wa kuosha, ne muakuidi neamubuikidile mpekatu kumpala kua Yehowa bua bintu bivua bimupatuka.16 “‘Kadi bikala muntu mulume muele bilume, neowe mâyi mubidi mujima ne neikale mukoya too ne ku dilolo.+17 Udi ne bua kusukula tshilamba tshionso ne tshiseba tshionso tshidi ne bilume, ne netshikale ne bukoya too ne ku dilolo.18 “‘Padi muntu mulume ulala ne muntu mukaji ne udi wela bilume, nebowe bonso mâyi ne nebikale bakoya too ne ku dilolo.+19 “‘Bikala muntu mukaji ne mashi apatuka mu mubidi wende, neashale mu bukoya bua ku tshijila atshi bua matuku muanda mutekete.+ Muntu yonso udi umulenga neikale mukoya too ne ku dilolo.+20 Tshintu tshionso tshidiye uladila padiye mu bukoya bua ku tshijila netshikale ne bukoya, ne tshintu tshionso tshidiye usombela netshikale ne bukoya.+21 Muntu yonso udi ulenga bulalu buende neasukule bilamba biende, neowe mâyi, ne neikale mukoya too ne ku dilolo.22 Muntu yonso udi ulenga tshintu tshionso tshivuaye musombele neasukule bilamba biende, neowe mâyi, ne neikale mukoya too ne ku dilolo.23 Yeye mulenge bulalu anyi tshintu tshikuabu tshivua mukaji au musombele, ditshilenga adi nedimuvuije mukoya too ne ku dilolo.+24 Bikala muntu mulume mulale nende ne bukoya bua ku tshijila tshiende buobu bumuyile,+ dîba adi muntu au neikale mukoya matuku muanda mutekete, ne bulalu buonso budiye ulala nebuikale ne bukoya.25 “‘Dîba didi mashi apatuka muntu mukaji bua matuku a bungi+ padibi kabiyi tshikondo tshituye uya ku tshijila tshia mashi pa tshibidilu,+ anyi mashi owu amupatuka matuku a bungi kupita bungi bua matuku atuwu apatuka padiye ku tshijila tshia mashi, neikale mukoya matuku onso adi mashi amupatuka anu bu mutuye matuku adiye ne bukoya bua ku tshijila tshiende.26 Bulalu buonso budiye uladila matuku onso adi mashi amupatuka nebuikale bu bulalu bua padiye ne bukoya bua tshijila tshia mashi,+ ne tshintu tshionso tshidiye usombela netshikale ne bukoya anu mutubi bienzeka padiye mu bukoya bua tshijila tshiende tshia mashi.27 Muntu yonso udi ubilenga neikale mukoya, ne udi ne bua kusukula bilamba biende, kuowa mâyi, ne neikale mukoya too ne ku dilolo.+28 “‘Kadi dîba didiye ulengejibua ku dipatuka dia mashi, neadibadile matuku muanda mutekete, pashishe neikale mukezuke.+29 Dituku dia muanda mukulu neangate tumanda nkutshi* tubidi anyi bana ba nkudimba babidi,+ neaye ne nyunyi ayi kudi muakuidi ku tshibuelelu tshia ntenta wa kusambakena.+30 Muakuidi neafile umue bu mulambu wa mpekatu ne mukuabu bu mulambu wa kuosha, ne muakuidi neabuikidile mukaji au mpekatu kumpala kua Yehowa bua bukoya bua dipatuka dia mashi ende.+31 “‘Nunku nudi ne bua kulama bena Isalele batapuluke ku bukoya buabu, bua kabafu mu bukoya buabu padibu banyanga ntenta wanyi wa tshitendelelu udi munkatshi muabu.+32 “‘Eu mmukenji udi utangila muntu mulume udi bintu bipatuka, muntu mulume udi mukoya bualu mmuele bilume,+33 muntu mukaji udi mu bukoya bua tshijila tshiende tshia mashi,+ muntu mulume yonso anyi muntu mukaji yonso udi bintu anyi mashi bipatuka mu mubidi wende,+ ne muntu mulume udi ulala ne muntu mukaji mukoya.’”


text:
NSHAPITA WA MAKUMI ABIDI NE MUISATU
Wakalonga mua kufuilangana luse
1. Mbualu kayi butambe bubi buvua buenzekele Petelo mu nsombelu wende?
PETELO kavua mua kupua muoyo dîba divua mêsu ende ne a Yezu matuilangane to. Mêsu a Yezu avuaku alumbuluisha Petelo peshi aleja ne: uvua mumuele mâyi ku makasa anyi? Katuena bamanye to, bualu Bible udi wamba amu ne: “Mukalenge kukudimuka, kutangila Petelo.” (Luka 22:61) Kadi Petelo wakamona muvuaye mupangile bualu anu musangu wakamutapa Yezu dîsu au. Wakajingulula muvuaye ufuma ku dienza bualu bukavua Yezu muambe ne: neamuvile. Pabi wakabenga kuosha ne munu muiku, wamba muvuaye kayi mua kuenze nanku. Bualu abu buakamunyingalaja bikole ne pamuapa ke bualu butambe bubi buvua bumuenzekele mu nsombelu wende mujima.
2. Bivua bikengela Petelo alonge dilongesha kayi? Mmunyi mudi bualu buende mua kutuambuluisha?
2 Kadi kakuvua kujike bua Petelo to. Bu muvuaye ne ditabuja dikole, kuvua anu mushindu wa kulongololaye bilema biende ne kulongaye dimue dia ku malongesha manene a Yezu. Dilongesha adi divua dia kufuilangana luse. Bidi bikengela tuetu bonso tulonge dilongesha adi. Nunku tukonkononayi muvua Petelo mufike ku didilonga.
Muntu uvua ne malu a bungi a kulonga
3, 4. a) Ndukonko kayi luvua Petelo muele Yezu, ne ntshinyi tshivua Petelo mua kuikala wela meji? b) Mmunyi muvua Yezu muleje ne: Petelo uvua ulonda malu avua enzeka mu matuku au?
3 Pavuabu mu Kapênuma musoko wa ba Petelo ngondo mitue ku 6 kumpala, Petelo wakaya kudi Yezu kumuebejaye ne: “Mukalenge, mmisangu bungi kayi idi muanetu mua kungenzela bibi meme kumufuila luse? Too ne ku misangu muanda mutekete anyi?” Petelo uvua mua kuikala wela meji ne: uvua ufuilangana luse bikole, bualu bamfumu ba tshitendelelu ba tshikondo atshi bavua balongesha ne: muntu udi ne bua kufuilangana luse anu misangu isatu. Yezu wakamuandamuna ne: “Ki nganu misangu muanda mutekete to, kadi mmisangu makumi muanda mutekete ne muanda mutekete.”—Mat. 18:21, 22.
4 Yezu uvuaku wamba ne: Petelo uvua ne bua kubala misangu yonso idi muntu umuenzela bibi anyi? Tòo, kadi pavuaye muambile Petelo bua kufuila muntu luse misangu 77 pamutu pa 7 patupu, uvua musue kuamba ne: dinanga kadiena ditupesha budikadidi bua kudielela mikalu bua kufuilangana luse to. (1 Kol. 13:4, 5) Yezu wakaleja ne: Petelo uvua mukuatshike ku lungenyi lubi lua dibenga kufuilangana luse luvuaku mu tshikondo atshi lua ne: muntu udi ne bua kubala misangu yonso idi mukuabu umuenzela bualu bubi. Kadi difuilangana luse didi dimanyine mu mikenji ya Nzambi kaditu ne ndekelu to.—Bala 1 Yone 1:7-9.
5. Ndîba kayi ditudi mua kulonga malu a bungi a mua kufuilangana luse?
5 Petelo kavua mueleshe Yezu mpata to. Kadi dilongesha dia Yezu divuaku dimulenge menemene anyi? Imue misangu tutu tulonga malu a bungi bua kufuilangana luse patudi tuetu bine tumona ne: tudi ne dijinga dikole dia batufuile petu luse. Nunku tuanji kupingana ku malu avua menzeke kumpala kua lufu lua Yezu. Mu mêba a ntatu au, Petelo wakenzela Mfumuende malu a bungi avua akengela kumufuila luse.
Yezu wakafuila Petelo luse misangu ya bungi
6. Ntshinyi tshivua Petelo muenze pavua Yezu ukeba kubalongesha mua kuikala ne budipuekeshi, ne ntshinyi tshiakenza Yezu?
6 Tudi dilolo dia pa buadi dia dituku divua Yezu ne bua kufua. Kadi utshivua ne malu a bungi a kulongesha bayidi bende, bu mudi kuikala ne didipuekesha. Wakafila tshilejilu tshia didipuekesha pavuaye muoweshe bayidi bende mâyi ku makasa, mudimu uvuabu benza kudi bena mudimu bapuekele menemene. Kumpala, Petelo kavua musue bualu buvua Yezu wenza abu to. Nunku wakabenga bua Yezu kumuowesha mâyi ku makasa. Pashishe kuluaye kulomba Yezu ne disuminyina bua amuoweshe mâyi ku makasa, ku bianza ne mu mutu. Yezu uvua amu ne lutulu, yeye kumvuija bualu buvuaye wenza ne tshivuaye ubuenzela.—Yone 13:1-17.
7, 8. a) Mmunyi muvua Petelo muteke kabidi lutulu lua Yezu mu diteta? b) Mmunyi muvua Yezu mutungunuke ne kuleja lungenyi luimpe lua kulejangana luse?
7 Kadi mutantshi mukese pashishe, Petelo wakela lutulu lua Yezu mu diteta. Bapostolo bakatuadija kukokangana bua kumanya uvua ku mutu kua bakuabu. Kakuyi mpata, Petelo uvua pende muleje lungenyi lubi lutu nalu bantu lua kuditambisha alu. Nansha nanku, Yezu wakababela ne lutulu luonso, kubela ne kalumbandi bua muvuabu benze bualu buimpe bua kushala balamate Mfumuabu. Kadi wakabambila ne: bonso buabu bavua mua kumulekela. Petelo wakamba muvuaye mua kushala mulamate Yezu nansha bia kumona lufu. Kadi Yezu wakamanyisha ne: uvua ne bua kumuvila misangu isatu anu butuku abu kumpala kua nzolo kusamaye misangu ibidi. Petelo wakelesha Yezu mpata, kuditambishaye muvuaye mua kumulamata kupita bapostolo bakuabu.—Mat. 26:31-35; Mâko 14:27-31; Luka 22:24-28; Yone 13:36-38.
8 Yezu ukavuaku pabuipi ne kujimija lutulu luende bua Petelo anyi? Tòo, bualu mu tshikondo tshionso tshia lutatu atshi, Yezu uvua anu ukeba malu mimpe avua munda mua bayidi bende bena mapanga. Uvua mumanye ne: Petelo neamuvile, kadi Yezu kumuambilaye ne: “Kadi ndi musengelele Nzambi bua bualu buebe, bua ditabuja diebe kaditeketshi. Kadi wewe, diakamue paudi ukudimuka, ukoleshe bana benu.” (Luka 22:32) Nunku, Yezu uvua muleje muvuaye mushindike ne: Petelo uvua mua kulongolola tshilema tshiende ne kubangulula mudimu wende ne tshisumi. Meji a difuilangana luse kayi a mushindu eu!
9, 10. a) Mbua malu kayi avuabu ne bua kubelela Petelo mu budimu bua Getesemane? b) Bilema bia Petelo bidi bituvuluija tshinyi?
9 Mêba makese pashishe pavuabu mu budimu bua Getesemane, bivua bikengela kabidi kubela Petelo. Yezu wakamuambila yeye ne Yakobo ne Yone bua kushala batabale pavuaye usambila. Yezu uvua utata ne kanyinganyinga kakole ne uvua dijinga ne diambuluisha, kadi Petelo ne bena diende bavua anu balala. Yezu wakakula mêyi avua aleja muvuaye uditeka pa muaba wabu ne mubabuikidile wamba ne: “Muoyo mmusue kuenza, kadi mubidi udi ne butekete.”—Mâko 14:32-41.
10 Mutantshi mukese pashishe, musumba wa bantu wakafika bakuate bimunyi, bambule miele ya mvita ne mitshi. Dîba adi divua dîba dia kuenza malu ne budimu. Kadi Petelo wakapatula diakamue muele wa mvita, kuututa ku mutu kua Malako muena mudimu wa muakuidi munene, kumukosaye ditshi. Yezu wakabela Petelo ne lutulu luonso, kuondopaye muntu au ne kufilaye mukenji wa kubenga kuenzelangana bibi udi ulombola bayidi bende too ne lelu. (Mat. 26:47-55; Luka 22:47-51; Yone 18:10, 11) Petelo ukavua muenze bilema bia bungi bivua Mfumuende ne bua kumufuila luse. Tshilejilu tshiende tshidi tshituvuluija ne: buonso buetu tutu tuenza mibi misangu ya bungi. (Bala Yakobo 3:2.) Nnganyi wa kutudi utu kayi dijinga ne luse lua Nzambi dituku dionso edi? Kadi butuku buvua ne bua kulepela Petelo, bualu kuvua bualu bubi butambe buvuaye ne bua kuenza kumpala eku.
Tshilema tshitambe bunene tshia Petelo
11, 12. a) Mmushindu kayi wakaleja Petelo dikima diende pavuabu bakuate Yezu? b) Mmushindu kayi uvua Petelo kayi mukumbaje tshivuaye muambe?
11 Yezu wakambila musumba wa bantu abu ne: bikalabi ne: uvuabu baluile nyeye, bavua ne bua kulekela bapostolo bende. Petelo wakatangila basuika Yezu mionji kayi ne tshia kuenza. Pashishe kunyemaye pende anu bu bapostolo bakuabu.
12 Petelo ne Yone bakalekela kunyema, kuimanabu pamuapa pabuipi ne nzubu wa Muakuidi Munene wa kale Ana kuvuabu baye kumpala ne Yezu bua kumulumbuluisha. Pakumbukabu ne Yezu kua Ana, Petelo ne Yone bakalonda, kadi “pa bule.” (Mat. 26:58; Yone 18:12, 13) Petelo kavua muena buôwa to, bualu bivua bikengela kuikala ne dikima bua kulonda kuvuabu baya ne Yezu. Tshisumbu tshia bantu atshi tshivua ne miele ya mvita ne Petelo ukavua mutape umue wa kudibu mputa. Kadi muaba eu Petelo kena uleja lulamatu luvuaye muambe mudiye nalu pakalejaye dijinga dia ne: pikalabi bua kufuila Mfumuende, uvua ne bua kufua to.—Mâko 14:31.
13. Mmushindu kayi umuepele mulelela utudi mua kulonda Kristo bimpe?
13 Lelu bantu ba bungi badi bakeba kulonda Kristo “pa bule” anu bu Petelo, kabayi basue bua muntu mukuabu amanye to. Kadi anu bu muvua Petelo muine mulue kufunda, mushindu muimpe wa kulonda Kristo bimpe ngua kumulamata bikole, kuidikija tshilejilu tshiende mu malu onso nansha koku mua kumueneka ntatu ya mushindu kayi.—Bala 1 Petelo 2:21.
14. Mmushindu kayi uvua Petelo mupitshishe butuku buende mu tshikondo tshivuabu balumbuluisha Yezu?
14 Petelo wakalonda bantu bavua bakuate Yezu ne budimu too ne ku tshiibi tshia umue wa ku nzubu minene ya mu Yelushalema. Kuvua kua muakuidi munene Kayafa, uvua ne bukokeshi bunene ne bubanji bua bungi. Bavua bibaka nzubu ya nanku minyunguluke lupangu lujima, bela tshiibi kumpala. Pavua Petelo mufike ku tshiibi, bakamubengela bua kubuela. Yone ukavua mumane kubuela bualu yeye uvua mumanyangane ne muakuidi munene, kuluaye kulomba mulami wa ku tshiibi bua kubueja Petelo. Mbimueneke ne: Petelo kavua mushale pamue ne Yone to, kavua nansha mukebe bua kubuela mu nzubu muvua Mfumuende bua kuimana ku luseke luende to. Wakashala mu lubanza, muaba uvua bapika ne bena mudimu bota mudilu bua mashika, wenda utangila muvua bajadiki ba mafi bavua babanda Yezu kumpala kua balumbuluishi babuela ne bapatuka.—Mâko 14:54-57; Yone 18:15, 16, 18.
15, 16. Umvuija muvua mêyi a Yezu a tshiprofete a dimuvila misangu isatu makumbane.
15 Nsongakaji uvua muitabe bua Petelo abuele wakamumona bimpe ku bukenke bua kapia. Wakamumanya. Wakamuela patoke wamba ne: “Wewe pebe uvua ne Yezu wa mu Galela.” Biakakemesha Petelo, nunku wakavila muvuaye kayi mumanye Yezu, kuamba too ne muvuaye kayi mumanye bualu buvua nsongakaji wamba. Kuyaye kuimana pabuipi ne tshiibi tshia nzubu udisokoka, kadi nsongakaji mukuabu kumumonaye, kuambaye bia muomumue ne: “Muntu eu uvua ne Yezu wa mu Nazaleta.” Petelo kuditshipaye wamba ne: “Tshiena mumanye muntu au to!” (Mat. 26:69-72; Mâko 14:66-68) Petelo wakumvua tshitala tshisama pamuapa yeye mumane kuvila Yezu bua musangu muibidi, kadi bua malu avua enzeka kakavuluka tshivua Yezu muambe mêba makese kumpala to.
16 Mutantshi mukese pashishe, Petelo uvua anu wenza muende muonso bua kudisokoka, kadi bantu bakuabu bavua bimane mu lubanza bakalua kudiye. Umue wa kudibu uvua mulela wa Malako, mupika uvua Petelo mutape mputa au. Yeye kuambila Petelo ne: “Mvua mukumone nende mu lupangu, ki mmuomu anyi?” Petelo wakenza muende muonso bua kubaleja ne: bavua batupakane. Nunku kuditshipaye bua bualu abu, imue misangu wamba ne: meme nshima, mulawu unkuate. Au uvua musangu muisatu uvua Petelo muvile Yezu. Kayi muanji kutula mêyi avua mukana, wakumvua nzolo usama bua musangu muibidi.—Yone 18:26, 27; Mâko 14:71, 72.
17, 18. a) Ntshinyi tshiakenza Petelo pakajingululaye bubi bunene butambe buvuaye muenzele Mukalenge wende? b) Ntshinyi tshivua Petelo mua kuikala wela meji?
17 Yezu uvua ufuma ku dipatuka mu lutanda luvua lutangile mu lubanza. Anu mudibi bileja ku ntuadijilu kua nshapita eu, dîba adi mêsu ende ne a Petelo akatuilangana. Petelo wakajingulula ne: uvua muenzele Mukalenge wende bualu bubi butambe. Kupatukaye lupangu mutekesha kudi kanyinganyinga ka tshilema tshiende. Yeye kuya utambakana kayi mumanye kuvuaye uya mu njila ya mu Yelushalema, ngondo mukenkeshe mu njila. Binsoji biakamuwula ku mêsu, kutuadijayi kudila.—Mâko 14:72; Luka 22:61, 62.
18 Muntu yeye mumone ne: mmuenze tshilema tshinene menemene, mbipepele bua kuelaye meji mudibu kabayi mua kumufuila luse. Ke tshivua Petelo mua kuikala udiambila. Yezu uvuaku mua kumufuila luse anyi?
Bavuaku mua kufuila Petelo luse anyi?
19. Mmunyi muvua Petelo mudiumvue bua tshivuaye muenze? Mmunyi mutudi bamanye ne: kanyinganyinga kakavua kamupite bukole?
19 Mbikole bua kumvua bukole bua kanyinganyinga kavua naku Petelo pakatshia butuku ne pakamonaye muvua malu menzekele Yezu. Uvua ne bua kuikala mudipishe bikole pakafua Yezu dilolo adi bamane kumukengesha mêba mavule. Petelo uvua ne bua kuikala umvua bibi misangu yonso ivuaye uvuluka mushindu uvuaye mutentakaje kanyinganyinga pa kakavua naku Mfumuende dituku diende dia ndekelu pa buloba. Nansha muvua Petelo ne kanyinganyinga kakole kavua mukalekele kamupita bukole to. Tudi tuamba nanku bualu Bible udi wamba ne: mutantshi mukese pashishe wakadisangisha ne bena Kristo nende. (Luka 24:33) Kakuyi mpata, bapostolo bonso bavua bumvue bibi bua tshivuabu benze butuku bua lutatu abu, bakakoleshanganaku ku muoyo ndambu.
20. Malu avua Petelo muenze pavuaye mu tshikondo tshikole adi atulongesha tshinyi?
20 Mu mushindu kampanda, Petelo uvua muangate dipangadika dia meji. Padi muena Kristo wenza tshilema, tshidi ne mushinga menemene ki mbunene bua tshilema tshidiye muenze to, kadi ndipangadika dikole didiye wangata bua kutshilongolola ne kupingana mu njila muimpe. (Bala Nsumuinu 24:16.) Petelo wakaleja muvuaye ne ditabuja dilelela pavuaye mudisangishe ne bena Kristo nende nansha muvuaye ne kanyinganyinga kakole. Padi muntu unyingalala bua tshilema tshivuaye muenze anyi udipisha, muoyo udi mua kumusaka bua kuditola pa nkayende, kadi bidi mua kumukebela njiwu. (Nsu. 18:1) Mbimpe kudisangisha ne bena Kristo netu bua kupetulula bukole bua kutungunuka ne kuenzela Nzambi mudimu.—Eb. 10:24, 25.
21. Mmukenji kayi uvua Petelo mupete pavuaye mudisangishe ne bena Kristo nende?
21 Bu muvua Petelo mudisangishe ne bena Kristo nende, wakapeta mukenji mubi wa ne: tshitalu tshia Yezu katshivua mu lukita to. Petelo ne Yone kuasabu lubilu batangile ku lukita luvuabu bateke tshitalu tshia Yezu ne bakange ne dibue. Yone wakafika kumpala bualu uvua pamuapa ne bidimu bishadile ku bia Petelo. Pakasanganaye dibue diumusha ku lukita, wakumvua buôwa bua kubuela. Kadi Petelo kavua ne buôwa to. Nansha muvua lubilu lumutshiokeshe, wakabuela diakamue mu lukita. Kumusangana mutupu.—Yone 20:3-9.
22. Ntshinyi tshivua tshienze bua ne: kanyinganyinga ne dielakana bivua nabi Petelo bijike?
22 Petelo uvuaku mutuishibue ne: Yezu uvua mubishibue ku lufu anyi? Kakanji kuitaba nansha muvua bantu bakaji ba lulamatu bambile bapostolo muvua banjelu babamuenekele bua kubamanyisha ne: Yezu uvua mubishibue ku lufu to. (Luka 23:55–24:11) Kadi ku ndekelu kua dituku adi, kanyinganyinga ne dielakana bivua nabi Petelo biakajika bualu Yezu uvua ne muoyo muikale ne mubidi wa nyuma. Wakamuenekela bapostolo bende bonso. Kadi kumpala kua Yezu kubamuenekala bonso, wakanji kumuenekela Petelo nkayende. Bapostolo bakamba dituku adi ne: “Bulelela, Mukalenge mmubishibue ku lufu; uvua mumuenekele Simona!” (Luka 24:34) Mupostolo Paulo wakalua kufunda pende bua dituku dia pa buadi adi ne: Yezu “wakamuenekela Kefa, pashishe bapostolo dikumi ne babidi.” (1 Kol. 15:5) Kefa ne Simona mmêna makuabu a Petelo. Bidi bimueneka ne: Yezu wakamumuenekela dituku adi pavuaye nkayende.
Petelo uvua muenze bilema bia bungi bivua Mfumuende ne bua kumufuila luse, kadi nnganyi wa kutudi udi kayi dijinga ne bamufuile luse dituku dionso edi?
23. Bua tshinyi bena Kristo badi benza bubi badi ne bua kuvuluka tshilejilu tshia Petelo?
23 Bible ki mmuleje malu avua Yezu ne Petelo bayukile dituku adi to. Malu au akashala anu pankatshi pa Yezu ne Petelo. Tudi anu mua kutshinka disanka divua nadi Petelo pavuaye mumone Mukalenge wende uvuaye munange bikole ne muoyo kabidi, ne mupete mushindu wa kumuleja muvuaye munyingalale bua bubi buende. Kupita bintu bikuabu bionso, Petelo uvua ujinga bua Yezu amufuile luse. Nnganyi udi mua kuela mpata ne: Yezu kavua mumufuile luse ne muoyo mujima? Bena Kristo badi benza bubi lelu badi ne bua kuvuluka tshilejilu tshia Petelo. Katuena ne bua kuela meji ne: Nzambi kakutufuila luse nansha. Yezu uvua wenza malu anu bu Tatuende ‘watamba kubuikidila bantu mibi’ yabu.—Yes. 55:7.
Tshijadiki tshikuabu tshia muvuabu bamubuikidile
24, 25. a) Umvuija tshivua tshienzeke pavua Petelo uloba butuku mu Mbuu wa Galela. b) Ntshinyi tshivua Petelo muenze pavuaye mumone tshishima tshia Yezu mu dinda?
24 Yezu wakambila bayidi bende bua baye ku Galela kuvuabu ne bua kutuilangana nende kabidi. Pakafikabu, Petelo wakaya bua kuloba ku Mbuu wa Galela. Bayidi bakuabu ba bungi bakaya nende. Petelo udi udisangana kabidi ku dijiba dia mâyi kuvuaye mupitshishe bidimu bia bungi. Uvua muibidilangane bimpe ne mutoyi wa buatu pa mâyi, wa mavuala, ne majita a tupamba mu bianza biende. Balumiana kabakakuata mishipa butuku bujima abu to.—Mat. 26:32; Yone 21:1-3.
25 Kadi patshiatshia, bakumvua muntu ubabikila ku muelelu wa mâyi ubambila bua kuela tupamba tuabu ku luseke lukuabu lua buatu. Bakatuela, kukuatabu mishipa minene 153. Petelo uvua mumanye muntu au. Wakadiela pa mâyi, kowelaye mutangile ku mukuna. Pakafikabu ku mukuna, Yezu wakapesha balunda bende ba lulamatu aba mishipa ivuaye muoshile pa makala. Wakatamba kutabalela Petelo.—Yone 21:4-14.
26, 27. a) Yezu uvua mupeshe Petelo mpunga kayi misangu isatu? b) Ntshijadiki kayi tshivua Yezu mufile bua kuleja muvuaye mufuile Petelo luse ne muoyo mujima?
26 Mbimueneke ne: Yezu wakafunkuna mushiki wa mishipa ne kukonkaye Petelo ni uvua munange Mukalenge wende “kupita bintu ebi.” Dinanga dia kupana mishipa divuaku difuilakana ne dinanga dia Yezu mu muoyo wa Petelo anyi? Bu muvua Petelo muvile Mukalenge wende misangu isatu, Yezu udi umupesha mpindieu mpunga bua ajadike misangu isatu kumpala kua bena diende muvuaye mumunange. Pakenza Petelo nanku, Yezu wakamuleja tshia kuenza bua kuleja dinanga adi. Wakamuambila bua kuteka mudimu wa tshijila kumpala kua malu makuabu onso, kudisha mikoko ya Kristo (mmumue ne: bayidi bende ba lulamatu), kuyikolesha ne kuyilama.—Luka 22:32; Yone 21:15-17.
27 Nunku, Yezu wakaleja patoke ne: Petelo utshivua anu ne mushinga kudiye ne kudi Tatu wende. Petelo uvua mua kukumbaja mudimu munene mu tshisumbu ku bulombodi bua Kristo. Etshi ntshijadiki tshinene tshia muvua Yezu mumufuile luse ne muoyo mujima! Kakuyi mpata mushindu uvua Yezu mumubuikidile uvua mumulenge ku muoyo bikole.
28. Mmunyi muvua Petelo muenze malu mu mushindu uvua upetangana ne dîna diende?
28 Petelo wakakumbaja mudimu uvuabu bamupeshe ne tshisumi munkatshi mua bidimu bia bungi. Wakakolesha bena Kristo nende anu muvua Yezu mumuambile kumpala kua kufuaye. Petelo wakenza mudimu wa kulama ne kudisha mikoko ya Kristo bimpe ne lutulu luonso. Muntu uvuabu babikila ne: Simona wakakumbaja mudimu uvua upetangana ne diumvuija dia dîna divua Yezu mumupeshe dia Petelo anyi Dibue pakaluaye mushindame, mukole ne muntu uvua usakangana bua kuenza malu mimpe mu tshisumbu. Mikanda ibidi ivua Petelo mufunde ne dinanga yakalua mikanda ya mushinga wa bungi mu Bible, idi ijadika bualu ebu. Mikanda eyi idi ileja kabidi ne: Petelo kavua mupue muoyo dilongesha divua Yezu mumupeshe dia kufuilangana luse to.—Bala 1 Petelo 3:8, 9; 4:8.
29. Mmunyi mutudi mua kuidikija ditabuja dia Petelo, ne difuilangana luse dia Mfumuende?
29 Tudi petu mua kupeta dilongesha dia muomumue. Tutuku tulomba Nzambi luse dituku dionso bua bilema bia bungi bitutu tuenza anyi? Tutuku tuitaba mudiye mutufuile luse, ne tuitaba mudi luse alu mua kutulengeja anyi? Tutuku petu tufuila bantu bakuabu luse anyi? Tuetu tuenza nanku, tudi tuidikija ditabuja divua nadi Petelo ne luse lua Mfumuende.


text:
4 Bana ba balume ba Yuda bavua: Pelese,+ Heselona,+ Kâmi, Hû,+ ne Shobala.+2 Leaya muana wa balume wa Shobala wakalela Yahata; Yahata wakalela Ahumayi ne Lahada. Aa avua mêku a bena Solea.+3 Aba bavua bana ba balume ba tatuende wa Etama:+ Yizelele, Yishema, ne Yidebasha (dîna dia muanabu wa bakaji divua Haseleleponi),4 ne Penuele uvua tatuende wa Gedô, ne Ezê uvua tatuende wa Husha. Aba bavua bana ba balume ba Hû,+ muanabute wa Efelata ne tatuende wa Beteleheme.+5 Ashehû+ tatuende wa Tekoa+ uvua ne bakaji babidi, Hela ne Nâla.6 Nâla wakamulelela Ahuzama, Hefê, Temeni, ne Hâhashatali. Aba bavua bana ba balume ba Nâla.7 Bana ba balume ba Hela bavua: Selete, Yisehâ, ne Etenana.8 Koza wakalela Anuba, Sobeba, ne mêku a Ahahele muana wa balume wa Haluma.9 Bavua banemeka Yabesa bikole kupita bana babu; ne mamuende wakamuinyika ne: Yabesa* wamba ne: “Mvua mumulele mu dikenga.”10 Yabesa wakabila Nzambi wa Isalele wamba ne: “Mbeneshaku ne udiundishe buloba buanyi ne tshianza tshiebe tshikale nanyi ne undame ku dikenga, bua bualu bubi nansha bumue kabumfikidi to!” Nunku Nzambi wakenza tshivuaye mulombe.11 Keluba muanabu ne Shuha wakalela Mehî uvua tatuende wa Eshetona.12 Eshetona wakalela Bete-lafa, Pasea, ne Tehina tatuende wa Ile-nahasha. Aba bavua bantu ba ku Lekaha.13 Bana ba balume ba Kenaza bavua Oteniele+ ne Selaya, ne muana wa balume* wa Oteniele uvua Hatata.14 Meonotai wakalela Ofela. Selaya wakalela Yoaba tatuende wa bantu ba mu Ge-halashima;* bavua bababikila nunku bualu bavua bansenda.15 Bana ba balume ba Kaleba+ muana wa balume wa Yefune bavua: Ilu, Elaha, ne Nâma; ne muana wa balume* wa Elaha uvua Kenaza.16 Bana ba balume ba Yehalelele bavua: Zifa, Zifaha, Tileya, ne Asalele.17 Bana ba balume ba Ezelaha bavua: Yetê, Melede, Efê, ne Yalona; wakimita,* yeye kulela Mîyama, Shamai, ne Yisheba tatuende wa Eshetemoa.18 (Mukajende muena Yuda wakalela Yelede tatuende wa Gedô, Hebê tatuende wa Soko, ne Yekutiyele tatuende wa Zanoa.) Aba bavua bana ba balume ba Bitiya muana wa bakaji wa Palô uvua Melede musele.19 Bana ba balume ba mukaji wa Hodiya, muanabu ne Nahama wa bakaji, bavua batatuende ba Keila muena Gâma ne Eshetemoa muena Mâkata.20 Bana ba balume ba Shimona bavua: Amenona, Lina, Bene-hanana, ne Tilona. Bana ba balume ba Ishi bavua Zoheta ne Bene-zoheta.21 Bana ba balume ba Shela+ muana wa Yuda bavua: Ele tatuende wa Leka, Lâda tatuende wa Malesha, ne mêku a benji ba bilamba bimpe menemene ba nzubu wa Ashabea,22 ne Yokima, bantu ba ku Kozeba, Yoasha, ne Salafa bavua basele bakaji ba bena Moaba, ne Yashubi-lehema. Malu adibu bafunde aa nga kale.*23 Bavua bafumbi bavua basombele mu Netayima ne mu Gedela. Bavua basombele muntu amu, benzela mukalenge mudimu.24 Bana ba balume ba Simeona+ bavua: Nemuele, Yamina, Yaliba, Zela, ne Shawula.+25 Shaluma uvua muanende wa balume, muanende uvua Mibesama, ne muanende uvua Mishema.26 Bana ba balume ba Mishema bavua Hamuele muanende wa balume, Zakû muanende, Shimei muanende.27 Shimei uvua ne bana ba balume 16 ne bana ba bakaji basambombo; kadi bana babu ba balume kabavua ne bana ba bungi to, ne dîku nansha dimue dia ku mêku abu kadivua ne bantu ba bungi bu muvua bantu ba mu Yuda nabu to.+28 Bavua basombele mu Bê-sheba,+ Molada,+ Hasâ-shuala,+29 Bileha, Eseme,+ Tolada,30 Betuele,+ Hôma,+ Sikelaga,+31 Bete-mâkabota, Hasâ-susima,+ Bete-bili, ne Shâlayima. Ebi bivua bimenga biabu too ne pakabanga Davidi kukokesha.32 Miaba ivuabu basombele ivua: Etama, Ayina, Limona, Tokene, ne Ashana,+ bimenga bitanu,33 kusangisha ne miaba yabu ya kusombela ivua minyunguluke bimenga ebi too ne ku Bâla. Aa mmêna avuabu bafunde bilondeshile milongo ya bankambua babu ne miaba ivuabu basombele.34 Meshobaba, Yameleke, Yosha muana wa balume wa Amasaya,35 Yoele, Yehu muana wa balume wa Yoshibeya muana wa balume wa Selaya muana wa balume wa Asiele,36 ne Eleyehoenai, Yâkoba, Yeshohaya, Asaya, Adiele, Yesimiyele, Benaya,37 ne Ziza muana wa balume wa Shifi muana wa balume wa Alono muana wa balume wa Yedaya muana wa balume wa Shimeli muana wa balume wa Shemaya;38 bantu badibu batele mêna aba bavua bamfumu mu mêku abu, ne ba mu nzubu ya bankambua babu bavua bavulangane bikole.39 Bakaya ku tshibuelelu tshia Gedô, ku luseke lua est lua tshibandabanda, bua kukeba mpata ya kudishila bisumbu biabu bia mikoko.40 Ndekelu wa bionso bakapeta mpata mimpe ya bufuke ya kudishila nyama, ne buloba abu buvua bualabale, buikale mu ditalala ne kakuyi bantu babutatshisha. Bantu bavua basombelamu kumpala bavua bena Hama.+41 Bantu bena mêna adibu bafunde aba bakalua mu matuku a Hezikiya+ mukalenge wa Yuda, kubutulabu ntenta ya bena Hama ne bena Meunima bavuamu. Bakababutula too ne lelu; ne bakasomba muaba wabu bualu kuntu aku kuvua mpata ya kudishila bisumbu biabu bia mikoko.42 Bamue bena Simeona, bantu 500, bakaya ku mukuna wa Seî+ ne bana ba balume ba Ishi aba: Pelatiya, Nealiya, Lefaya, ne Uziele, bavua babalombole.43 Bakashipa bantu bavua bashale ba mu bena Amaleka+ bavua bapande, ne bobu mbasombele kuntu aku too ne lelu.
Note
^ Dîna Yabesa didi mua kuikala dipetangana ne muaku wa mu tshiena Ebelu udi umvuija “dikenga.”


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
א [Alefe]
4 Ke mudi or utu ubalakana mubuitshidile nunku, or mutambe buimpe!+
Ke mudibu batangalaje mabue a tshijila+ mu disangu dionso dia musesu nunku!+
ב [Bete]
2 Bua bana ba balume ba Siona ba mushinga mukole, bavua ne bujitu bua or mulengeja,Mona mukadibu babangata bu milondo ya buloba,Mudimu wa bianza bia mufumbi!
ג [Gimele]
3 Nansha mibuabua itu ipesha bana bayi dibele bua kubamusha,Kadi muana wa bakaji wa bantu banyi mmulue muena tshikisu+ bu nyunyi ya mfiondo ya mu tshipela.+
ד [Dalete]
4 Ludimi lua muana wa ku dibele ludi lulamata mu tshilakalaka tshiende bua nyota.
Bana badi balomba diampa,+ kadi muntu nansha umue kena ubapesha tshintu.+
ה [He]
5 Bantu bavua ne tshibidilu tshia kudia biakudia bishême badi balala mu misesu bua nzala.+
Bantu bavuabu bakoleshe bavuala bilamba bikunze+ mbupukile mishiki ya butu.
ו [Waw]
6 Dinyoka dia muana wa bakaji wa bantu banyi ndinene kupita dinyoka bua mpekatu wa Sodoma,+Uvuabu babutule mu katupa kakese, kakuyi tshianza tshivua mua kumuambuluisha.+
ז [Zayine]
7 Banazi bende+ bavua bakezuke kupita neje, batoke kupita mabele.
Bavua bakunzubile kupita mabue a koraye; bavua bu mabue a safire manona bimpe.
ח [Hete]
8 Tshimuenekelu tshiabu ntshilue tshifiike kupita mishila;Kabena bamanyika kabidi mu misesu.
Dikoba diabu ndifubidile pa mifuba yabu;+ ndilue bu lukunyi.
ט [Tete]
9 Bantu bashipa ku muele wa mvita badi bimpe kupita badi bashipa ku tshiyole tshia nzala,+Badi banyana, badibu batubule kudi dipangila dia biakudia mu budimi.
י [Yode]
10 Bianza bia bakaji badi ne luse mbilambe bana babu bine.+
Mbalue tshiakudia tshiabu tshia madilu mu tshikondo tshia ditshibuka dia muana wa bakaji wa bantu banyi.+
כ [Kafe]
11 Yehowa mmuleje tshiji tshiende tshikole;Mmupongolole difiika diende dia munda dikole.+
Ne udi utemesha kapia mu Siona kadi kosha bishimikidi biende.+
ל [Lamede]
12 Bakalenge ba pa buloba ne bantu bonso badi basombele mu buloba budi bumenesha biakudia kabavua bitabeNe: muluishi ne muena lukuna bavua mua kubuela mu biibi bia Yelushalema.+
מ [Meme]
13 Bivua bua mpekatu ya baprofete bende, bilema bia bakuidi bende,+Bavua bele mashi a bantu bakane panshi munkatshi muende.+
נ [Nune]
14 Mbatambakane bu bampofu+ mu misesu.
Mbanyanguke ne mashi,+Nunku muntu nansha umue kena mua kulenga bilamba biabu.
ס [Sameke]
15 Badi babela lubila bamba ne: “Umbukayi! Bakoya! Umbukayi! Umbukayi! Kanutulengi to!”
Bualu mbapange muaba wa kusombela ne badi batambakana.
Bantu mbambe munkatshi mua bisamba ne: “Kabena mua kushala netu apa to.+
פ [Pe]
16 Mpala wa Yehowa mmubatangalaje;+Yeye kakubatangila kabidi ne dianyisha to.
Bantu kabakunemeka bakuidi,+ kabakuanyisha bakulu to.”+
ע [Ayine]
17 Nansha mpindieu, mêsu etu mmatshioke ne dikeba diambuluisha mu tshianana.+
Tuakakeba, tuakakeba diambuluisha kudi tshisamba tshivua katshiyi mua kutupandisha.+
צ [Tesade]
18 Mbatulondakaje mu tshidia tshionso+ bua katumonyi mua kuenda mu miaba yetu ya tshinsangansanga.
Nshikidilu wetu mmusemene pabuipi; matuku etu mmajike, bualu nshikidilu wetu mmulue.
ק [Kofe]
19 Batulondakaji bavua banyema bikole kupita nyunyi ya mikanku ya muulu.+
Bavua batuipate pa mikuna; bavua batualamine mu tshipela.
ר [Leshe]
20 Mueyelu wa mu mimpempe yetu, muela manyi wa Yehowa,+ mmukuatshibue mu dijimba diabu dinene,+Muena bualu butuvua bambe ne: “Mu mundidimbi wende netuikale ne muoyo munkatshi mua bisamba.”
ש [Sine]
21 Sanka bikole ne sangala, wewe muana wa bakaji wa Edome,+ musombe muudi musombe amu mu buloba bua Usa.
Kadi nansha wewe pebe nebakupeshe dikopo,+ ne neukuatshike ne neushiye butaka buebe patoke.+
ת [Taw]
22 Dinyoka dia tshilema tshiebe, wewe muana wa bakaji wa Siona, ndifike ku nshikidilu wadi.
Yeye kakukutuma kabidi ku babende to.+
Kadi neatume ntema yendeku tshilema tshiebe, wewe muana wa bakaji wa Edome.
Yeye neasokolole mpekatu yebe.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Muadi 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
30 “Mpindieu badi banseka,+Bantu badi bana kundi,Bena batatuabu bamvua mua kubengelaBua kubateka pamue ne mbua ivua ilama bimuna bianyi.
2 Bukole bua bianza biabu buvua ne dikuatshisha kayi kundi?
Makanda abu mmabutuke.
3 Bobu mbazengeja kudi dikenguluka ne kudi nzala;Badi bakunya buloba bumeBukavua bunyanguke ne bubutuke.
4 Badi baaka bisonsa bia mukele mu bisuku;Biakudia biabu bidi muji wa mitshi ya jenete.
5 Badi babipata munkatshi mua bantu;+Bantu badi babela mbila bu mudibu bela muivi.
6 Mbasombele pa mpulumuku ya bipongopongo,Mu masoso a mu buloba ne mu mabue manene.
7 Badi belela mbila mu bisukuBadikunguija munkatshi mua mpesa.
8 Bu bana ba bantu batatakane ne bantu badi kabayi ne mêna,Bakabipata mu ditunga.
9 Kadi mpindieu badi banseka too ne mu misambu yabu;+Ndi mulue kudibu tshintu tshia kupepejabu.+
10 Mbankine ne badi bangepukila ku bule;+Kabena belakana bua kuntuila mata mu mpala.+
11 Bualu Nzambi mmunnyenge bia mvita ne mmumpuekeshe milongo,Badi bumbusha kudikanda kuonso kumpala kuanyi.
12 Ku dia balume dianyi badi bajuka bu tshisumbu tshia bantu babi;Badi bangela lubiluNe badi bateka bintu bia kabutu mu njila wanyi.
13 Badi bashipa njila yanyiNe bavuija dikenga dianyi dibi menemene,+Kakuyi muntu udi mua kubakanda.
14 Badi balua bu badi bapatukila mu disoso dinene mu tshimanu;Badi baya kumpala mu muaba mubutula.
15 Buôwa bukole budi bunkuata;Bunême buanyi mbuipata bu lupepele,Ne lupandu luanyi ludi lujimina bu ditutu.
16 Mpindieu muoyo wanyi udi wenda uteketa munda muanyi;+Matuku a dikenga+ mmankuate.
17 Kusama kudi kutubula mifuba yanyi butuku;+Bidi bisama binkunya kabiena bilekela.+
18 Bua bukole bua bungi, tshilamba tshianyi ntshishintuluke;Budi bumfiekela anu bu nshingu wa tshilamba tshianyi.
19 Nzambi mmungele mu bitotshi;Mbanshiye anu lupuishi ne butu.
20 Ndi nkudidila ndomba diambuluisha, kadi kuena ungandamuna;+Ndi ngimana kuulu, kadi udi anu muntangile tshianana.
21 Udi munkudimukile ne tshikisu tshionso;+Udi unduisha ne dikanda dionso dia tshianza tshiebe.
22 Udi ungambula, uya nanyi mu lupepele;Pashishe udi unkupakaja mu mvula mukole wa tshipupu.
23 Bualu ndi mumanye ne: neumpuekeshe mu lufu,Ku nzubu waya kutuilangana bonso badi ne muoyo.
24 Kadi muntu nansha umue kena mua kututa muntu mutshibuke+Padiye udila ulomba diambuluisha mu tshikondo tshiende tshia dikenga nansha.
25 Tshivuaku mudile bua bantu badi bikondo bikole bitulukile anyi?
Tshivuaku munyingalale bua mupele anyi?+
26 Nansha mumvua mutekemene malu mimpe, malu mabi akalua;Mvua muindile butoke, kadi mîdima yakalua.
27 Munda muvua mumvuanduluka kamuvua mulekele to;Matuku a dikenga avua mantue mutu.
28 Ndi ngendakana mubungame;+ kakuena munya to.
Mu disangisha dia bantu, ndi njuka ne ndila ndomba diambuluisha.
29 Ndi mulue muanabu ne mibuabuaNe mulunda wa bana ba bakaji ba nyunyi ya mfiondo.+
30 Dikoba dianyi ndilue difiike ne ndipuluke;+Mifuba yanyi idi yoshika ne luya lukole.
31 Lunzenze luanyi lukadi lua kuimba anu bua madilu,Ne lushiba luanyi anu bua lubila lua muadi.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 30
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: Musambu wa mu dibanda.130 Yehowa wanyi, ndi nkubikidila mu ndondo.+2 Yehowa wanyi, umvua dîyi dianyi.Matshi ebe ateye ntema ku disengelela dianyi dia dilomba diambuluisha.3 Yah,* bu wewe muikale utangila* anu bilema,Nunku, Yehowa wanyi, nnganyi uvua mua kuimana?+4 Bualu kuudi wewe kudi difuilangana dia luse dilelela,+Bua bikale bakunemeka.*+5 Ndi mutekemene Yehowa, meme yonso mujima* ndi mumutekemene;Ndi muindile dîyi diende.6 Ndi ngindila* Yehowa ne muoyo mujima,+Kupita mudi nsentedi yindila dinda,+Eyowa, kupita mudi nsentedi yindila dinda.7 Isalele atungunuke ne kuindila Yehowa,Bualu Yehowa udi ne lulamatu mu dinanga diende,+Ne udi ne bukole bua bungi bua kupikulangana nabu.8 Yeye neapikule Isalele ku bilema biende bionso.


text: 13 Mu tshidimu tshia 18 tshia mukalenge Yalobama, Abiya wakalua mukalenge wa Yuda.+2 Wakakokesha mu Yelushalema bidimu bisatu. Dîna dia mamuende divua Mikaya+ muana wa Uliele muena Gibea.+ Kuvua mvita pankatshi pa Abiya ne Yalobama.+3 Nunku Abiya wakaya ku mvita ne tshiluilu tshia bilobo binunu 400 bilongesha mvita.*+ Kadi Yalobama wakela mualu wa mvita bua kuluangana nende muikale ne bantu balongesha mvita* binunu 800, bikale bilobo bia mvita.4 Mpindieu Abiya wakimana pa mukuna wa Semalayima udi mu buloba bua mikuna bua Efelayima, kuambaye ne: “Wewe Yalobama ne Isalele mujima, ntelejayi.5 Kanuena bamanye ne: Yehowa Nzambi wa Isalele uvua mupeshe Davidi, yeye ne bana bende ba balume,+ bukalenge ku mutu kua Isalele bua kashidi+ ku diambuluisha dia tshipungidi tshia mukele* anyi?+6 Kadi Yalobama+ muana wa Nebata, muena mudimu wa Solomo muana wa Davidi, wakajuka, kutombokelaye mfumuende.+7 Bantu tshianana bavua kabayi ne tshia kuenza bavua anu badisangisha kudiye. Nunku bakatamba Lehabama muana wa Solomo patshivua Lehabama muana, kayi ne muoyo mukole, ne yeye kavua mua kubatua tshiadi to.8 “Mpindieu nudi nuela meji ne: nuenu nudi mua kutua bukalenge bua Yehowa budi mu tshianza tshia bana ba Davidi tshiadi bualu nudi musumba munene ne nudi ne tuana tua ngombe tua or tuvua Yalobama muenze bua tuikale nzambi yenu.+9 Kanuena bipate bakuidi ba Yehowa,+ ndelanganyi ya Alona, ne bena Lewi, ne kanuena bateke bakuidi benu nuenu anu bu mudi bisamba bia mu maloba makuabu bienze anyi?+ Muntu yonso uvua ulua ne* muana mulume wa ngombe ne bimpanga bia mikoko muanda mutekete uvua ulua muakuidi wa bintu bidi kabiyi nzambi.10 Kadi buetu tuetu, Yehowa n’Nzambi wetu,+ ne katuena bamulekele to; bakuidi betu, ndelanganyi ya Alona, badi benzela Yehowa mudimu, ne bena Lewi badi bambuluisha mu mudimu au.11 Badi bafuimishila Yehowa milambu ya kuosha dinda dionso ne dilolo dionso+ pamue ne musenga wa manananshi wa mupuya muimpe,+ ne milongo ya mampa*+ idi pa mêsa a or muimpe menemene, ne badi batemesha tshitekelu tshia miendu tshia or+ ne miendu yatshi dilolo dionso,+ bualu tudi tukumbaja mudimu utudi ne bua kuenzela Yehowa Nzambi wetu; kadi nuenu nudi bamulekele.12 Mpindieu tangilayi, Nzambi mulelela udi netu, wenda utulombola, ne bakuidi bende ne mpungi ya mvita bua kunuelela mpungi wa mvita. Nuenu bantu ba mu Isalele, kanuluanganyi ne Yehowa Nzambi wa bankambua benu to, bualu kanuakukumbana to.”+13 Kadi Yalobama wakatuma bantu bua baye kubalamina bua babapatukile panyima, bienza bua bikale batangilangane ne Yuda ne bantu bavua baye kualamina bikale panyima pabu.14 Pavua bantu ba mu Yuda bakudimuke, bakamona ne: bavua ne bua kuluangana mvita kumpala ne panyima. Ke bobu kutuadija kudidila Yehowa,+ pavua eku bakuidi bela mpungi bikole.15 Bantu ba mu Yuda bakela lubila lua mvita, ne pavua bantu ba mu Yuda bele lubila lua mvita, Nzambi mulelela wakatshimuna Yalobama ne Isalele mujima kumpala kua Abiya ne Yuda.16 Bena Isalele bakanyema kumpala kua Yuda, ne Nzambi wakabafila mu tshianza tshiabu.17 Abiya ne bantu bende bakabashipa dishipa dia dikema, ne bena Isalele bavuabu bashipe bavua benda bakuluka, bantu binunu 500 balongesha mvita.*18 Nunku bantu ba mu Isalele bakapuekeshibua milongo dîba adi, kadi bantu ba mu Yuda bakabatamba bukole bualu bavua beyemene* Yehowa Nzambi wa bankambua babu.+19 Abiya wakatungunuka ne kulondakaja Yalobama ne kumunyengaye bimenga ebi: Betele+ ne misoko ya kumpenga kuende,* Yeshana ne misoko ya kumpenga kuende, Efelayina+ ne misoko ya kumpenga kuende.20 Yalobama kakapetulula kabidi bukole buende mu matuku a Abiya to; pashishe Yehowa wakamukuma, yeye kufua.+21 Kadi Abiya wakapeta bukole bua bungi. Pakapita matuku wakasela bakaji 14,+ yeye kulela bana ba balume 22 ne ba bakaji 16.22 Malu adi mashale a ku malu a Abiya, bienzedi biende ne mêyi ende, mmafunda mu mifundu* ya muprofete Ido.+


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Dikuula bintu bifila kudi Nzambi (1-27)
-
Bintu bifila kudi Yehowa bua kashidi (28, 29)
-
Dikuula dia bia dikumi (30-34)
27 Yehowa wakatungunuka ne kuakula ne Mose, wamba ne:
2 “Akula ne bena Isalele, ubambile ne: ‘Bikala muntu muenze mutshipu wa pa buawu+ bua kufila mushinga udibu bakose bua muntu kudi Yehowa,
3 mushinga udibu bakose bua muntu mulume udi ne bidimu kumbukila ku 20 too ne ku 60 newikale wa nshekele 50 ya arjan bilondeshile nshekele wa muaba wa tshijila.
4 Kadi bikalaye muntu mukaji, mushinga wende newikale wa nshekele 30.
5 Bikala muntu ne bidimu kumbukila ku bitanu too ne ku 20, mushinga udibu bakose bua muntu mulume newikale wa nshekele 20, ne wa muntu mukaji newikale wa nshekele dikumi.
6 Bikala muana ne ngondo kumbukila ku umue too ne ku bidimu bitanu, mushinga udibu bakose bua muana wa balume newikale wa nshekele itanu ya arjan ne bua muana wa bakaji wa nshekele isatu ya arjan.
7 “‘Bikala muntu ne bidimu 60 kubanda, mushinga udibu bakose bua muntu mulume newikale wa nshekele 15, ne bua muntu mukaji nshekele dikumi.
8 Kadi bikalaye mupele kayi ne mushindu wa kufuta mushinga udibu bakose,+ muntu au neimane kumpala kua muakuidi, ne muakuidi neatue mushinga wende. Muakuidi neatue mushinga bilondeshile tshidi muntu udi wenza mutshipu au mua kukumbaja.+
9 “‘Mutshipu wowu wa kufila nyama udi mukumbane bua kulambula Yehowa, tshionso tshidibu mua kupesha Yehowa netshikale tshintu tshia tshijila.
10 Kena mua kushintulula nyama au anyi kushintakaja udi muimpe ku udi mubi anyi udi mubi ku udi muimpe. Kadi yeye mushintakaje nyama umue ne nyama mukuabu, nyama wa kumpala ne udibu bamushintakaje nende, yonso neyikale ya tshijila.
11 Bikala nyama au muikale nyama udi kayi mukumbane+ udibu kabayi mua kufila kudi Yehowa bu mulambu, dîba adi neimanyike nyama au kumpala kua muakuidi.
12 Nunku muakuidi neatue mushinga wende bilondeshile tshidi nyama, nansha yeye muimpe anyi mubi. Mushinga udi muakuidi utua newushale anu nanku.
13 Kadi bikalaye musue kumukuula, dîba adi neafile tshia bitanu tshia mushinga wende bua kusakidila ku mushinga uvuabu batue au.+
14 “‘Mpindieu bikala muntu mujidile nzubu wende bu tshintu tshia tshijila kudi Yehowa, dîba adi muakuidi neatue mushinga wende, nansha yeye muimpe anyi mubi. Mushinga udi muakuidi utua ke wikala mushinga wende.+
15 Kadi bikala muntu udi ujidila nzubu wende musue kumukuula, dîba adi neafile tshia bitanu tshia makuta a mushinga uvuabu bamutuile bua kusakidila ku mushinga au, ne nzubu nealue wende.
16 “‘Bikala muntu mujidile Yehowa tshitupa tshia budimi buende, nebatue mushinga bilondeshile bungi bua ntete idibu ne bua kukunamu: tshipiminu tshia homer wa orje netshikale nshekele 50 ya arjan.
17 Bikalaye mujidile budimi buende kutuadijila ku Tshidimu tshia budikadidi,+ mushinga wabu udibu batue newushale anu nanku.
18 Bikalaye mujidile budimi buende Tshidimu tshia budikadidi tshimane kupita, muakuidi neamuenzele makumi bua mushinga wabu bilondeshile bidimu bidi bishale too ne ku Tshidimu tshia budikadidi tshialonda, ne nebumbushile mu mushinga uvuabu batue.+
19 Kadi bikala muntu uvua mujidile budimi abu ne bua kubukuula, dîba adi neafile tshia bitanu tshia makuta a mushinga uvuabu batue bua kusakidila ku mushinga au, ne nebushale buende.
20 Mpindieu yeye kayi mukuule budimi abu ne bobu babusumbishe muntu mukuabu, kabena mua kubukuula kabidi to.
21 Padibu bapingaja budimi abu mu Tshidimu tshia budikadidi nebulue tshintu tshia tshijila kudi Yehowa, bu budimi bufila kudiye. Nebulue budimi bua bakuidi.+
22 “‘Bikala muntu mujidile Yehowa budimi buvuaye musumbe, budi kabuyi tshitupa tshia buloba budiye mupiane,+
23 muakuidi neamuenzele makumi bua kumanya mushinga wabu too ne ku Tshidimu tshia budikadidi, ne dituku adi neafile mushinga wabu uvuabu batue.+ Ntshintu tshia tshijila kudi Yehowa.
24 Mu Tshidimu tshia budikadidi, budimi nebupingane kudi muntu uvuaye mubusumbe, kudi muena buloba buende.+
25 “‘Badi ne bua kutua mushinga wonso bilondeshile nshekele wa muaba wa tshijila. Nshekele umue udi ne gera 20.
26 “‘Kadi muntu nansha umue kena mua kujidila muanabute wa nyama to, bualu mmuledibue bu muanabute bua Yehowa.+ Nansha ngombe mulume anyi mukoko, ukadi mumane kuikala wa Yehowa.+
27 Bikala nyama muikale munkatshi mua nyama idi kayiyi mikumbane ne yeye udi umupikula bilondeshile mushinga udibu batue, udi ne bua kufila tshia bitanu tshia mushinga au bua kusakidila ku mushinga wende.+ Kadi yeye kayi mumukuule, nebamusumbishe bilondeshile mushinga udibu batue.
28 “‘Kadi tshintu tshionso tshidi muntu ufila kudi Yehowa bua kashidi tshia mu bintu biende kabena ne bua kutshisumbisha anyi kutshikuula to, nansha muntu anyi nyama anyi budimi. Tshintu tshionso tshifila nunku ntshintu tshitambe tshijila kudi Yehowa.+
29 Kabena kabidi mua kupikula muntu yonso udibu bakosele tshibawu, udibu bateke ku luseke bua kushipa.+ Badi ne bua kumushipa kakuyi mpata.+
30 “‘Tshia dikumi tshionso+ tshia buloba, nansha tshiotshi tshia bia pa madimi anyi tshia bimuma bia ku mitshi, ntshia Yehowa. Ntshintu tshia tshijila bua Yehowa.
31 Bikala muntu musue kukuula tshia dikumi tshiende kayi tshionso, udi ne bua kufila tshia bitanu tshiatshi bua kusakidilaku.
32 Kadi bua tshia dikumi tshionso tshia mu tshisumbu tshia ngombe ne mu tshisumbu tshia mikoko anyi mbuji, ku nyama yonso udi upita muinshi mua dikombo dia mulami wa nyama, nyama wa dikumi neikale tshintu tshia tshijila kudi Yehowa.
33 Kena ne bua kutangila bikala nyama au muimpe anyi mubi, anyi kena ne bua kumushintakaja to. Kadi bikalaye mutete bua kumushintakaja, yonso ibidi, nyama wa kumpala ne udibu bamushintakaje nende, neyikale ya tshijila.+ Kabena mua kuyikuula to.’”
34 Aa ke mêyi avua Yehowa mupeshe Mose ku mukuna wa Sinai+ bua bena Isalele.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Lewitiki 27
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
4 Pashishe, Elifaza+ muena Temana wakandamuna ne:
2 “Muntu yeye ukeba kukuambila bualu, neupangile lutulu anyi?
Bualu, nnganyi udi mua kudikanda bua kuakula?
3 Bushuwa, wewe udi mubele bantu ba bungi,Ne uvua ukolesha bianza bivua bitekete.
4 Mêyi ebe avua ajula yonso uvua utetuka,Ne uvua ukolesha bavua ne binu bikobame.
5 Kadi mpindieu malu au mmakufikile ne akupitshi bukole;Adi akulenga ne ukadi upampakana.
6 Ditshina diebe dia Nzambi kadiena dikupetesha muoyo mukole anyi?
Njila webe wa muoyo mutoke+ kena ukupesha ditekemena anyi?
7 Vuluka koku: Mmuntu kayi udi kayi ne bualu ukadiku mufue?
Ndîba kayi dikadibu babutule bantu bakane?
8 Tshindi mumone tshidi ne: bantu badi badima malu mabiNe badi bakuna tshimvundu nebapuole malu a muomumue.
9 Badi bajimina ku mupuya wa Nzambi,Ne ku ditayika dia tshiji tshiende badi batua ku tshibungubungu.
10 Ntambue udi ukungula, ne muana wa ntambue udi wela mikunda,Kadi nansha mênu a ntambue ya makanda mmatshibuke.
11 Ntambue udi ufua bua dipangila tshia kukuata,Ne bana ba ntambue badi batangalaka.
12 Mpindieu dîyi diakafikishibua kundi mu musokoko,Ne kunungana kuadi kuakafika ku ditshi dianyi.
13 Mu dilubakana dia meji mu bikena kumona bia butuku,Padi tulu tukole tukuata bantu,
14 Lukanku lukole luakankuata,Kuwujalu mifuba yanyi yonso ne buôwa bukole.
15 Nyuma kampanda wakapita pa mpala panyi;Miosa ya pambidi panyi yakavuayila.
16 Pashishe wakashala muimane tendee,Kadi tshiakajingulula mpala wende to.
Tshimfuanyi kampanda tshivua kumpala kua mêsu anyi;Kuvua ditalala, pashishe meme kumvua dîyi diamba ne:
17 ‘Muntu ufuafua eu udi mua kuikala muakane kupita Nzambi anyi?
Muntu udi mua kuikala mukezuke kupita Mufuki wende anyi?’
18 Mona! Yeye kena weyemena bena mudimu bende to,Udi utula banjelu bende bilema.
19 Kadi anu badi basombele mu nzubu ya diima,Badi ne bishimikidi biabu biashila mu lupuishi,+Badibu bazaza bipepele bu tshishi tshia mbumbu!
20 Badi bazajibua menemene kubangila ku dinda too ne ku dilolo;Badi bajimina kashidi, ne muntu nansha umue kena umanya to.
21 Kabena anu bu ntenta udi mutuke nshinga wende anyi?
Badi bafua kabayi ne meji.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Samuele
31:1-13
31 Mpindieu bena Peleshete bavua baluangana ne Isalele.+ Bantu ba mu Isalele bakanyema kumpala kua bena Peleshete, ne ba bungi bakakuluka bashipa pa mukuna wa Gileboa.+
2 Bena Peleshete bavua anu benda balondakaja Shaula ne bana bende, kusemenabu pabuipi nabu bikole; bena Peleshete bakashipa Yonatana,+ Abinadaba, ne Maleki-shua, bana ba Shaula.+
3 Mvita yakakolela Shaula bikole menemene, ne bedi ba mikete bakamona muaba uvuaye, bobu kumutapa bibi menemene.+
4 Ke Shaula kuambila muntu uvua umuambuila bia mvita ne: “Tula muele webe wa mvita, uwuntue, bua bantu badi kabayi batengula aba+ kabalu kuntua muele ne kungenzela malu kakuyi luse.” Kadi muntu uvua umuambuila bia mvita kakitaba to, bualu uvua ne buôwa bua bungi menemene. Nunku Shaula wakangata muele wende wa mvita, yeye kudishindilapu.+
5 Pavua muntu uvua wambuila Shaula bia mvita mumone ne: Shaula uvua mufue,+ yeye pende wakadishindila pa muele wende wa mvita, kufuaye pamue nende.
6 Nunku Shaula, bana bende ba balume basatu, muntu uvua umuambuila bia mvita, ne bantu bende bonso bakafua pamue dituku adi.+
7 Pavua bena Isalele bavua mu tshitupa tshia buloba tshia mu tshibandabanda ne mu tshitupa tshia buloba tshia Yadene bamone ne: bantu ba mu Isalele bavua banyeme, ne Shaula ne bana bende bavua bafue, bakatuadija kunyema, bumbuka mu bimenga biabu;+ nunku bena Peleshete bakalua, kusombabu mu bimenga abi.
8 Dituku diakalonda, pavua bena Peleshete balue bua kuangata bintu bia bantu bavuabu bashipe, bakasangana Shaula ne bana bende ba balume basatu bafuile pa mukuna wa Gileboa.+
9 Nunku bakamukosa mutu, kumukopolabu bia mvita biende, bobu kutuma mukenji mu buloba buonso bua bena Peleshete bua bamuangalaje lumu alu+ mu nzubu ya mpingu yabu+ ne mu bantu.
10 Pashishe bakateka bia mvita biende mu nzubu wa bimfuanyi bia Ashatelota, bobu kulamakaja tshitalu tshiende ku tshimanu tshia Bete-shana.+
11 Pavua bantu ba mu Yabesha-gilada+ bumvue tshivua bena Peleshete benzele Shaula,
12 bena mvita bonso bakajuka, kuyabu butuku butuku, kutululabu tshitalu tshia Shaula ne bitalu bia bana bende ba balume ku tshimanu tshia Bete-shana. Bakapingana ku Yabesha, bobu kubiosha kuntu aku.
13 Pashishe bakangata mifuba yabu,+ kuyijiikabu muinshi mua mutshi wa tamalise mu Yabesha+ ne bakajila biakudia matuku muanda mutekete.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Samuele 31
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Lelo Usaka Kuyuka Bubinebine?
BUBINEBINE butala pa bika? Butala pa bipangujo bikatampe bimobimo biipangulanga nyeke bantu. Padi nobe kodi mwiipangule bipangujo bwa bino:
Lelo Leza witutele mutyima binebine?
Le mavita ne masusu bikapwanga?
I kika kitufikilanga potufwanga?
Lelo kudi lukulupilo ku bafwile?
I muswelo’ka onkokeja kulombela Leza nandi angivwane?
I muswelo’ka ombwanya kwikala na būmi bwa nsangaji?
I kwepi kokatana malondololo ku bino bipangujo byonso? Shi wadi amba wi mwende mu bibīko bya mabuku, longa wi mutane bitabo bivule bimweka bu byobileta malondololo. Divule dine, bino bitabo bipatanyanga. Bikwabo bimweka bu bya mvubu mu kitatyi kampanda, ino mu kyaba’tu kityetye byapwa bulēme, bebyandikulula nansha kwibipingakanya.
Inoko, kudi dibuku dimo didi na bilondololwa bikulupilwa. I dibuku didi na bubinebine. Yesu Kidishitu wālombēle kudi Leza amba: “Mwanda obe kyo kyabinebine.” (Yoano 17:17) Dyalelo tuyukile uno Mwanda amba i Bible. Mu ano mapaje alonda’ko, ukamona mu kīpi malondololo aleta Bible, apēla, kadi a bine ku bipangujo bidi kūlu’bi.
Lelo Leza Witutele Mutyima Binebine?
KINE KIPANGWILWA KINO KIPANGUJO: Twikele mu ntanda miyule butapani ne bukondame. Bipwilo bivule bifundija’mba masusu otususuka i kiswa-mutyima kya Leza.
BINE BIFUNDIJA BIBLE: Leza kalengejangapo nansha dimo bintu bibi. Yoba 34:10 unena’mba: “Leka! Leka! Leka! kulampe kwine, Leza kalongapo bibi; kadi ku Mwinebukomobonso alonge bukondame.” Leza udi na mpango ya buswe pa bantu. O mwanda Yesu wētufundije tulombe amba: “Abe Tata wetu wa mūlu, . . . Bulopwe bobe bufike. Muswidile mutyima obe mūlu ne panopantanda pene i monka.” (Mateo 6:9, 10) Leza witutele mutyima bininge, pa kino i mulonge kintu kipite bukata mwanda wa kufikidija mpango yandi.
Tala ne Ngalwilo 1:26-28; Yakoba 1:13; ne 1 Petelo 5:6, 7.
Le Mavita ne Masusu Bikapwanga?
KINE KIPANGWILWA KINO KIPANGUJO: Divita dikikubija bantu kikunye. Muntu yense ususukanga.
BINE BIFUNDIJA BIBLE: Leza i mulaye kitatyi kyakaluja ndoe pano pa ntanda ponsololo. Mu Bulopwe bwandi, umbikalo wa mūlu, bantu ‘kebakelombolapo bulwi monka, ehe.’ Ino, “bakabunda bipete byabo ke makasu.” (Isaya 2:4) Leza ukapwa bukondame ne masusu onso. Bible i mulaye amba: “Leza ukapampula impolo yonso mu meso abo; ne lufu nalo kelukēkalakopo dikwabo kadi, mhm, nansha kuyoyokota miyoa, nansha kudila kwine, nansha misongo mīne mpika. Bintu bibajinji [ke kubadila’mo bukondame ne masusu kadi] bibatukidila.”
Tala ne Mitōto 37:10, 11; 46:9; ne Mika 4:1-4.
I Kika Kitufikilanga Potufwanga?
KINE KIPANGWILWA KINO KIPANGUJO: Bipwilo bivule mu ino ntanda bifundija’mba kudi kintu kidi munda mwa muntu kyendelelanga na būmi shi umbidi ubafu. Bakwabo bakulupile’mba bafu babwanya kususula bōmi, nansha amba Leza upanga banonga-bibi mfuto na kwibela mu kalunganyembo ka mudilo wa nyeke.
BINE BIFUNDIJA BIBLE: Shi muntu wafu, kakidi’kopo. Musapudi 9:5 unena’mba: “Bafwe kebayukilepo nansha kimo kine.” Bafu kebabwanyapo kususula bōmi nansha kwibakwasha mwanda kebayukilepo kintu, kebevwanangapo, nansha kulonga kintu kyo-kyonso.
Tala ne Ngalwilo 3:19 ne Musapudi 9:6, 10.
Lelo Kudi Lukulupilo ku Bafwile?
KINE KIPANGWILWA KINO KIPANGUJO: Tusakanga kwikala bōmi ne kusangala pamo na bantu botuswele. I kyendele’mo shi twabila kumona monka baswe betu bafwile.
BINE BIFUNDIJA BIBLE: Bantu bavule bafwile bakasangulwa. Yesu wālaile amba ‘boba badi mu bibundu bivulukwa bakatamba’mo.’ (Yoano 5:28, 29) Mwendele mpango ya Leza imbajinjibajinji, boba bakasangulwa bakekala na kyepelo kya kwikala mu paladisa pano pa ntanda. (Luka 23:43) Mu bino bilailwe mudi ne būmi bubwaninine kadi bwa nyeke ku bantu ba kikōkeji. Bible unena’mba: “Boloke bakapyananga ntanda, ne kwikala monka nyeke.”
Tala ne Yoba 14:14, 15; Luka 7:11-17; ne Bilongwa 24:15.
I Muswelo’ka Onkokeja Kulombela Leza Nandi Angivwane?
KINE KIPANGWILWA KINO KIPANGUJO: Bantu ba mu bipwilo byonso balombelanga. Inoko, bavule bamonanga’mba milombelo yabo keilondololwangapo.
BINE BIFUNDIJA BIBLE: Yesu wētufundije twepuke kujokelajokela mu bishima bimo byonka mu milombelo yetu amba: “Kadi pa kulombela napo kokipituluka bitupu bitupu, wa dimo kō dimo.” (Mateo 6:7) Shi tusaka’mba Leza evwane milombelo yetu, tufwaninwe kulombela mu muswelo waitabije. Pa kino, tufwaninwe kwifunda kuyuka kiswa-mutyima kya Leza ne kulombela mungya kino kiswa-mutyima. Tutanga mu 1 Yoano 5:14 amba: “Wivwane tulombe kintu, shi kika, shi kika, monka muswidile mutyima [wa Leza], nankyo witwivwana.”
Tala ne Mitōto 65:2; Yoano 14:6, 14; ne 1 Yoano 3:22.
I Muswelo’ka Ombwanya Kwikala na Būmi bwa Nsangaji?
KINE KIPANGWILWA KINO KIPANGUJO: Bantu bavule balañanga’mba lupeto, ntumbo, nansha buya bwa kilungi byobikebaletela nsangaji. O mwanda, bebikimbakimba, ino ne kutana nsangaji mpika.
BINE BIFUNDIJA BIBLE: Yesu wālombwele kine kileta nsangaji paānene amba: “Dyese dyo dyabo bakulandapala pa mutyima.” (Mateo 5:3) Tukokeja kutana nsangaji ya bine poso shi tulonge bukomo bwa kuvuija kisakibwa kyetu kikatampe
Tala ne Nkindi 3:5, 6, 13-18 ne 1 Temote 6:9, 10.
Tubabandaula’tu mu kīpi malondololo aleta Bible ku bipangujo bisamba. Le usaka kuyukila’ko malondololo makwabo? Shi ubadilwanga mu “bakulandapala pa mutyima,” bine ukasaka’o. Padi wiipangulanga bipangujo bikwabo pamo bwa bino: ‘Shi Leza witutele mutyima, mwanda waka i muleke bibi ne masusu mavule uno muswelo umbula bwa myaka? I muswelo’ka onkokeja kulumbulula būmi bwa kyami kisaka?’ Bible uletanga malondololo mafike’po, kadi asangaja ku bino bipangujo, ne ku bikwabo bivule bine.
Inoko dyalelo bavule bapelanga kwifunda Bible. Bamonanga Bible bu kitabo kikatampe kadi kikomo kwivwanija. Le usakanga bukwashi mwa kutanina malondololo mu Bible? Batumoni ba Yehova bakokeja kukukwasha mu miswelo ibidi.
Muswelo umbajinji i kukupa dibuku Lelo I Bika Bine Bifundija Bible? Dino dibuku didi na kitungo kya kukwasha boba kebadipo na kyaba babandaule malondololo aleta Bible ku mepangujo a mvubu mikatampe. Muswelo wa bubidi i kukwata mpangiko ya kwifunda nobe Bible ku bitupu. Kamoni wa Yehova umo wa bwino udi pabwipi nobe ubwanya kukufikila kwinjibo nansha pa kifuko kyosaka mwanda wa kubandaula Bible pamo nobe mu kitatyi kityetye’tu ku yenga ne yenga, kwampikwa kufuta. Midiyo ne midiyo ya bantu bamwenanga kala byabuyabuya mu ino mpangiko. Bavule i bafule ku kunena na nsangaji amba: “Natana bubinebine!”
I kutupu kintu kilēme kutabuka bubinebine. Mwanda bubinebine bwa mu Bible bwitukūlanga ku kabutyibutyi, ku kavutakanya, ne ku moyo wampikwa kwendela’mo. Kadi bwitupanga lukulupilo, kitungo, ne ndoe. Yesu wānene amba: “Mukayūkidijanga bya bu-binebine, nabyo bikemukūlanga ke mudi bāna-pabo.”


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Tshipupu 5: lufu lua bimuna (1-7)
-
Tshipupu 6: biuwuja kudi bantu ne nyama (8-12)
-
Tshipupu tshia 7: mvula wa mabue (13-35)
9 Nunku Yehowa wakambila Mose ne: “Ndaku kudi Palô, umuambile ne: ‘Yehowa Nzambi wa bena Ebelu udi wamba nunku: “Lekela bantu banyi baye bua kuntendelela.+
2 Kadi wewe mubenge bua kubalekela, ne mutungunuke ne kubalama,
3 tangila! tshianza tshia Yehowa+ netshilue kudi bimuna biebe bidi mu mpata. Tshipupu tshibi netshikuate+ tubalu, mpunda, tumelu, ngombe ne mikoko.
4 Yehowa neenze bua kuikale dishilangana pankatshi pa bimuna bia bena Isalele ne bimuna bia bena Ejipitu, ne tshintu nansha tshimue tshia bena Isalele katshiakufua to.”’”+
5 Kabidi, Yehowa wakakosa dîba wamba ne: “Yehowa neenze bualu ebu mu buloba ebu malaba.”
6 Nunku Yehowa wakenza bualu ebu dituku mene diakalonda, ne bimuna bia mishindu yonso bia mu Ejipitu biakatuadija kufua,+ kadi tshimuna nansha tshimue tshia bena Isalele katshiakafua to.
7 Pakakonka Palô, mona! kakuvua tshimuna nansha tshimue tshia bena Isalele tshivua tshifue to. Nansha nanku, muoyo wa Palô wakatungunuka ne kupapa, kakalekela bena Isalele to.+
8 Pashishe Yehowa wakambila Mose ne Alona ne: “Nuenu bonso babidi uwujayi bianza bienu ne mishila ya mu mfulu, ne Mose udi ne bua kuyikupa muulu kumpala kua Palô.
9 Neyilue lupuishi pa buloba bujima bua Ejipitu, ne neyilue biuwuja bidi bienza tufina pambidi pa bantu ne nyama mu buloba buonso bua Ejipitu.”
10 Nunku bakangata mishila ya mu mfulu, kuimanabu kumpala kua Palô, Mose kuyikupaye muulu, yoyi kulua biuwuja bidi bienza tufina, bipatuka bantu ne nyama.
11 Bakuidi bena majimbu kabakakokesha bua kuimana kumpala kua Mose bua biuwuja, bualu bivua bibapatuke bobu ne bena Ejipitu bonso.+
12 Kadi Yehowa wakalekela muoyo wa Palô upapa, ne kakabateleja to, anu muvua Yehowa muambile Mose.+
13 Pashishe Yehowa wakambila Mose ne: “Ujuke mu dindadinda, wimane kumpala kua Palô, umuambile ne: ‘Yehowa Nzambi wa bena Ebelu udi wamba nunku: “Lekela bantu banyi baye bua kuntendelela.
14 Bualu mpindieu ndi ntuma bipupu bianyi kuudi bua kusamisha muoyo webe, bena mudimu bebe, ne bantu bebe, bua umanye ne: kakuena mukuabu bu meme pa buloba bujima to.+
15 Bualu dîba edi mvua mua kuikala muolole tshianza tshianyi bua kukutua wewe ne bantu bebe tshipupu tshibi, ne uvua mua kuikala mumane kujimijibua pa buloba.
16 Kadi ndi mukushiye ne muoyo anu bua bualu ebu: bua kukuleja bukole buanyi ne bua dîna dianyi dimanyishibue pa buloba bujima.+
17 Wewe utshidi anu wenzela bantu banyi malu ne diambu, ubenga kubalekela anyi?
18 Mona, nendokeshe mvula wa mabue mukole malaba ku mêba aa utu kayi muanji kuloka mu Ejipitu katshia Ejipitu wabanga too ne lelu.
19 Nunku tuma dîyi bua bumbushe bimuna biebe bionso ne bionso biudi nabi mu mpata, babibueje muaba wa kubilamina. Muntu yonso anyi nyama yonso wikala mu mpata, kayi mubueja mu nzubu neafue pamututa mvula wa mabue.”’”
20 Muntu yonso wa ku bena mudimu ba Palô uvua mutshine dîyi dia Yehowa wakabueja bena mudimu bende ne bimuna biende mu nzubu lukasa,
21 kadi muntu yonso uvua kayi muangate dîyi dia Yehowa ne mushinga wakalekela bena mudimu bende ne bimuna biende mu mpata.
22 Ke Yehowa kuambila Mose ne: “Olola tshianza tshiebe muulu, bua mvula wa mabue alue pa buloba buonso bua Ejipitu,+ pa bantu ne nyama ne bikunyibua bionso bidi mu mpata mu buloba bua Ejipitu.”+
23 Nunku Mose wakela dikombo diende muulu, ne Yehowa wakatuma makubakuba ne mvula wa mabue, ne kapia kakapueka pa buloba, ne Yehowa wakatungunuka ne kulokesha mvula wa mabue mu buloba bua Ejipitu.
24 Kuvua mvula wa mabue, ne kuvua mipenya itema munkatshi mua mvula wa mabue. Mvula uvua mukole menemene; kakuvua kuanji kuloka mvula wa nanku mu buloba abu katshia Ejipitu walua tshisamba to.+
25 Mvula wa mabue wakatuta bintu bionso bivua mu mpata mu buloba buonso bua Ejipitu, kumbukila ku bantu too ne ku nyama, ne wakanyangakaja bikunyibua bionso, kusunsula mitshi yonso ya mu mpata.+
26 Anu mu buloba bua Goshene, muvua bena Isalele basombele, ke muvua kamuyi mvula wa mabue.+
27 Nunku Palô wakabikidisha Mose ne Alona, kubambilaye ne: “Musangu eu ndi muenze mpekatu. Yehowa mmuakane, kadi meme ne bantu banyi tudi mu tshilema.
28 Nundombele kudi Yehowa bua makubakuba ne mvula wa mabue bia Nzambi bijike. Nunku nengitabe bua kunulekela nuye, kanuakushala kabidi to.”
29 Ke Mose kumuambila ne: “Diakamue pandi mpatuka mu tshimenga nengolole bianza bianyi kumpala kua Yehowa. Makubakuba nealekele, ne mvula wa mabue kakutungunuka kabidi to, bua umanye ne: buloba mbua Yehowa.+
30 Kadi nkadi mumanye ne: nansha nanku wewe ne bena mudimu bebe kanuakutshina Yehowa Nzambi to.”
31 Mvula wakanyangakaja line ne orje, bualu orje ikavua mu miepu ne line ikavua yela bilongo.
32 Kadi kavua munyangakaje ntete ya blé ne ya epotre to, bualu yoyi ivua ikola pashishe.
33 Mose wakumbuka kudi Palô mu tshimenga, kuololaye bianza biende kumpala kua Yehowa, makubakuba ne mabue a mvula kulekelabi, mvula kulekela kuloka pa buloba.+
34 Pakamona Palô ne: mvula, mabue a mvula, ne makubakuba bivua bilekele, wakenza kabidi mpekatu, kupapishaye muoyo wende,+ yeye ne bena mudimu bende.
35 Muoyo wa Palô wakatungunuka anu ne kupapa, kakalekela bena Isalele, anu muvua Yehowa muambe ku butuangaji bua Mose.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Ekesode 9
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Bena lukuna badi baditambisha badi ne bua kupuekeshibua (12)
Kudi muludiki; wa kuimba tshiapamue ne biombelu bia nshinga. Mujiki wa Asafa.+ Musambu.76 Nzambi mmumanyike mu Yuda;+Dîna diende ndinene mu Isalele.+2 Muaba wende wa kueyema udi mu Salema,+Ne tshisombelu tshiende tshidi mu Siona.+3 Kuoku aku ke kuvuaye mutshibule mikete ya buta ivua itema kapia,Ne ngabu ne muele wa mvita ne bia mvita.+ (Sela)4 Wewe udi ukenka bikole;*Udi ne butumbi bupite bua mikuna idi ne nyama ya kukuata.5 Mbanyenge bena muoyo mukole bintu.+Mbalale tulu;Bena mvita bonso kabavua ne bukole bua kudisungila.+6 Bua kutanda kuebe, wewe Nzambi wa Yakoba,Muendeshi wa ditempu dia mvita ne kabalu mbilale tulu tukole.+7 Wewe nkayebe udi ukuatshisha buôwa.+Nnganyi udi mua kukandamena tshiji tshiebe tshikole?+8 Wewe wakakosela tshilumbu mu diulu;+Buloba buakatshina ne buakapuwa+9 Pavua Nzambi mujuke bua kukumbaja dilumbuluisha,Bua kupandisha bena bupuekele bonso ba pa buloba.+ (Sela)10 Bualu luonji lua muntu nelukutumbishishe;+Neudilengeje ne bishadile bia ku luonji luabu.11 Enzelayi Yehowa Nzambi wenu mitshipu ne ikumbajayi,+Bantu bonso badi bamunyunguluke balue ne dipa diabu benda batshina.+12 Yeye neapuekeshe kudisua kua* balombodi;Udi ukuatshisha bakalenge ba pa buloba buôwa.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
29 “Diakabi dikale kudi Aliele, Aliele, tshimenga tshivua Davidi mutudile!+
Tungunukayi ku tshidimu ne ku tshidimu;Dilondangana dia bibilu bia masanka+ ditungunuke.
2 Kadi nentumine Aliele dikenga,+Ne nekuikale madilu ne muadi,+Ne yeye nealue kundi bu dîku dia tshioshelu tshia Nzambi.+
3 Nengase tshitudilu tshinyunguluke ku nseke yonso bua kukuluisha,Ne nenkutshintshimike ne lupangu lua mitshiNenkuimanyikile bintu bia kukutshintshimika nabi.+
4 Neupuekeshibue;Newakuile panshi pa buloba,Ne malu awamba lupuishi neluapangishe bua kumvuikawu.
Dîyi diebe nedifumine panshi pa buloba+Bu dîyi dia muena lubuku,Ne mêyi ebe neafumine mu lupuishi bu miadi ya tunyunyi.
5 Musumba wa bena lukuna bebe newikale bu kapuishipuishi kafinunuke,+Musumba wa bakokeshi ba tshikisu anu bu bisote bidi bipepuka.+
Ne bualu ebu nebuenzeke musangu umue, mu mupodi wa dîsu.+
6 Yehowa wa biluilu neatume ntema yende kuudiNe makubakuba ne dikanka dia buloba ne mutoyi mukole,Ne mvula wa tshipupu ne tshipepele tshikole ne ndimi ya kapia kadi kabutula.”+
7 Pashishe musumba wa bisamba bionso bidi biela Aliele mvita,+Bonso badi bamuela mvita,Bibumba bia kumutshintshimika nabi,Ne badi bamukebela dikenga,Neulue bu tshilota, tshikena kumona tshia butuku.
8 Eyowa, nebikale anu bu padi muntu udi ne nzala ulota ne: udi wenda udia,Kadi udi utabala muikale ne nzala,Ne bu padi muntu muikale ne nyota ulota ne: udi wenda unua mâyi,Kadi udi utabala mutshioke ne muikale ne nyota.
Ke muenzekelabi musumba wa bisamba bionsoBidi biela mukuna wa Siona mvita.+
9 Katshilayi ne kemayi;+Difofomijayi ne ikalayi bampofu.+
Mbakuatshike, kadi ki mbakuatshike mvinyo to;Badi benda batetuka, kadi ki mbua maluvu makole to.
10 Bualu Yehowa mmunuitshikijile nyuma wa tulu tukole;+Mmukange mêsu enu, baprofete,+Ne mmubuikile mitu yenu, bamonyi ba bikena kumona.+
11 Tshikena kumona tshionso tshidi tshilua kunudi bu mêyi a mukanda mukanga.+ Padibu bawupesha muntu udi mua kuwubala, bamba ne: “Bala koku mukanda eu ne dîyi dikole,” neambe ne: “Tshiena mua kuwubala to, bualu mbawukange.”
12 Padibu bapesha muntu udi kayi mumanye kubala mukanda eu, bamba ne: “Bala koku mukanda eu,” neambe ne: “Tshiena mumanye kubala to.”
13 Yehowa udi wamba ne: “Bantu aba badi basemena kundi ne mukana muabuNe badi bannemeka ne mishiku yabu,+Kadi muoyo wabu udi kule menemene nanyi;Ne kuntshina kuabu nkuimanyine pa mikenji ya bantu idibu babalongeshe.+
14 Nunku, meme ke Yeye wenza kabidi malu a kukema ne bantu aba,+Bualu bua kukema pa bualu bua kukema;Ne meji a bena meji babu neajimine,Ne dijingulula dia malu dia bantu babu badi badimuke nedisokokibue.”+
15 Diakabi dikale kudi bantu badi baya kule menemene bua kusokoka Yehowa malu adibu balongolola.+
Bienzedi biabu badi babienzela muaba wa mîdima,Padibu bamba ne: “Nnganyi udi utumona?
Udi mumanye malu etu nnganyi?”+
16 Ke munudi bakonyangaje malu nunku!
Badi ne bua kuangata mufumbi mushindu umue ne diima anyi?+
Tshintu tshidibu benze tshidiku mua kuamba bua mutshienji ne:
“Yeye kavua mungenze” anyi?+
Tshintu tshifumba tshidiku mua kuamba bua mutshifumbi ne:
“Yeye kena ne lungenyi” anyi?+
17 Mu katupa kîpi patupu, nebavuije Lebanona budimi bua mitshi ya bimuma,+Ne nebangate budimi bua mitshi ya bimuma abu bu ditu.+
18 Dituku adi bampudi matshi nebumvue mêyi a mu mukanda au,Ne mêsu a bampofu neamone mu mifitu ne mu mîdima.+
19 Bena bupuekele nebasankile bikole mu Yehowa,Ne bapele badi munkatshi mua bantu nebikale ne disanka mu Wa Tshijila wa Isalele.+
20 Bualu mukokeshi wa tshikisu kakuikalaku kabidi to,Muntu udi utumbisha neatue ku ndekelu wende,Ne bonso badi bashale batabale bua kuenzelangana bibi nebabutudibue,+
21 Aba badi bapisha bakuabu ne dîyi dia dishima,Badi belela muntu udi wakuila bakuabu mateyi mu tshiibi tshia tshimenga,+Ne badi bakula malu a tshianana bua kupala muntu muakane kulumbuluisha kuakane.+
22 Nunku, mona tshidi Yehowa wakapikula Abalahama+ wambila nzubu wa Yakoba:
“Yakoba kakufuishibua kabidi bundu to,Ne mpala wende kakutokoloka kabidi nansha.+
23 Bualu padiye umona bana bende,Badi mudimu wa bianza bianyi, munkatshi muende,+Nebajidile dîna dianyi;Eyowa, nebajidile Wa Tshijila wa Yakoba,Ne bobu nebatshine Nzambi wa Isalele.+
24 Badi ne lungenyi lua buenzavi nebapete dijingulula dia malu,Ne badi badilakana nebitabe dilongesha.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yeshaya 29
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki; wa Gitita. Wa Asafa.+
81 Elelayi Nzambi udi bukole buetu mbila ne disanka.+
Elelayi Nzambi wa Yakoba mbila ya ditshimuna.
2 Tuadijayi kuimba mijiki ne ambulayi ngoma wa ku bianza,Ne lunzenze lua mijiki mimpe pamue ne tshiombelu tshia nshinga.
3 Nuele mpungi padi ngondo ubala,+Padi ngondo tshitonga, bua dituku dia tshibilu tshietu.+
4 Bualu edi ndîyi dielela Isalele,Mmukenji wa Nzambi wa Yakoba.+
5 Wakawujadika bu divuluija kudi Jozefe+Pavuaye muye bua kuluisha buloba bua Ejipitu.+
Ngakumvua dîyi dimvua tshiyi mujingulule ne:
6 “Mvua mumbushe bujitu pa dikaya diende;+Bianza biende biakumbushibua ku tshibondo, kushalabi bidilekelele.
7 Pauvua mu dikenga wakabikila, meme kukusungila;+Ngakakuandamuina mu ditutu dia makubakuba.+
Ngakakuteta ku mâyi a Meliba.+ (Sela)
8 Telejayi, nuenu bantu banyi, nengambe malu a kunutuisha nawu.
Wewe Isalele, bu wewe nansha unteleja.+
9 Munkatshi muebe kamuakuikala nzambi muenyi to,Ne kuakuinamina nzambi wa ku babende nansha.+
10 Meme Yehowa ndi Nzambi webe,Yeye uvua mukupatule mu buloba bua Ejipitu.+
Bulula mukana muebe, meme nemmuwuje.+
11 Kadi bantu banyi kabakateleja dîyi dianyi;Isalele kakankokela.+
12 Nunku ngakabalekela balonda mioyo yabu ya tshitshiu;Bakenza tshivuabu bamone ne: ntshiakane.+
13 Bu bantu banyi nansha banteleja,+Bu Isalele nansha wendela mu njila yanyi!+
14 Mvua mua kukokesha bena lukuna babu ne lukasa;Mvua mua kukudimuna tshianza tshianyi bua kuluisha baluishi babu.+
15 Badi bakine Yehowa nebadibombe kumpala kuende,Ne tshiabafikila netshikalaku kashidi.
16 Kadi yeye neakudiishe wewe ne blé mutambe buimpe,+Neakukutshishe ne buitshi bua mu dibue.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 81
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg